title: Chrysler

text: Joulukuun 16. päivänä vuonna 2014 annettiin ilmoitus, jonka mukaan "Chrysler Group LLC:n" nimeksi muuttuu "FCA US LLC".


title: Chrysler

text: Chryslerin ensimmäisenä maahantuojana Suomessa toimi vuodesta 1926 alkaen Ab Hans Koch Oy. Vuonna 1939 Chrysler oli Suomessa kolmanneksi yleisin henkilöautomerkki Fordin ja Chevroletin jälkeen 4,7 prosentin osuudella rekisteröidyistä autoista. Vuosina 1953–1976 Chryslerin edustus oli Berner Oy:llä. Tämän jälkeen Chryslerin maahantuojaksi tuli monia muitakin yhdysvaltalaisia automerkkejä edustanut Aro-Yhtymä Oy Autokeskus. Suomessa kaksi Chrysler New Yorkeria on ollut tasavallan presidentin virka-autona, ensimmäinen Urho Kekkosen kaudella vuosina 1963–1971 ja jälkimmäinen Kekkosen ja Mauno Koiviston kausilla vuosina 1972–1985.


title: Tohnisen Äijä

text: Tohnisen Äijä tai Tohnin äijä on legendan mukaan ollut iso voimamies. Hän on kantanut Isonkyrön vanhan kirkon rakentamiseen ison kiven Lapuan Simpsiöltä.


title: Tohnisen Äijä

text: Töysässä valitaan vuosittain Tohnisen Äijä -arvonimellä, kuntaa tunnetuksi tekevä henkilö.


title: Tohnisen Äijä

text: Seuraavat henkilöt on valittu Tohnisen äijäksi:


title: Z/OS

text: z/OS, aiemmin MVS (Multiple Virtual Storage) ja OS/390, on IBM:n käyttöjärjestelmä System z -sarjan suurtietokoneille. Ohjelma on 1964 julkaistun S/360-koneen käyttöjärjestelmän perillinen. Käyttöjärjestelmää kehitettiin nimellä MVS 1970-, 1980- ja 1990-luvuilla, kunnes se vaihtoi nimekseen OS/390 vuonna 1995. Vuonna 2001 ohjelman nimeksi tuli z/OS. z/OS on suoraan yhteensopiva vanhoille versioilleen tehdyille ohjelmille. Se tukee myös UNIX-ohjelmia ja sillä on virallinen Unix-sertifiointi.


title: Z/OS

text: IBM S/360 tullessa markkinoille vuonna 1964, sitä varten oli kehitetty useita käyttöjärjestelmiä, joista edistynein oli nimeltä OS/360. OS/360 jakaantui kahteen rinnakkaisversion OS/MFT ja OS/MVT. Näistä MFT oli yleinen Suomessa 1960-luvun lopulla ja 1970-luvun alussa. Vuonna 1972 tuli OS/VS1 ja OS/VS2, jotka korvasivat MFT:n ja MVT:n. OS/VS2 versio 1 tunnettiin myös nimellä SVS. OS/VS2 versio 2 eli MVS julkaistiin vuonna 1974.


title: Z/OS

text: Näitä seurasivat MVS/SE, MVS/SP, MVS/XA, MVS/ESA ja OS/390, jotka kaikki olivat yhteensopivia siten, että aiemmille tehdyt ohjelmat toimivat myös uudemmissa käyttöjärjestelmän versioissa ilman muutoksia.


title: Z/OS

text: Monet z/OS:n ominaisuuksista periytyvät aiemmilta vuosikymmeniltä. Alaspäin yhteensopivuudesta tullaan IBM:n mukaan pitämään huolta jatkossakin. Tämä tarkoittaa sitä, että aiemmin (jopa 1960-luvulla) käännetyt ohjelmat toimivat edelleen.


title: Z/OS

text: Tämän vuosikymmenen uutuuksia on muun muassa Java-tuki. Unix-tuki z/OS:ssä on ollut jo pitkään.


title: Z/OS

text: z/OS parantaa Z9-sarjan koneen resurssienjakohallintaa tekniikalla, joka yhdistää koneeseen sisäänrakennetun resurssienjako-ohjelman ja osioinnin ja klusterien hallinnan. z/OS voi siis mitoittaa prosessorin ja kanavien käytön yhdessä muiden, samassa koneessa tai samassa klusterissa olevien käyttöjärjestelmien kanssa.


title: Z/OS

text: Vuodesta 2001 z/OS on tukenut 64-bittistä muistiavaruutta. Yhteensopivuuden takaamiseksi myös 31- ja 24-bittiset muistiavaruudet voidaan osoittaa. Käyttöjärjestelmän ydin sijaitsee aina 24-bittisessä muistiavaruudessa, jolloin sitä voivat käyttää kaikissa muistitiloissa toimivat sovellukset. IBM otti muistinsivutustoiminnon käyttöön 1970-luvulla. Nykyisellään z/OS voi osoittaa 16 eksatavua muistia. Usean käyttöjärjestelmän ympäristöissä z/OS pitää muistiavaruuden suojattuna, jolloin muut, samoja resursseja käyttävät käyttöjärjestelmät eivät voi lukea vieraan järjestelmän muistia.


title: Z/OS

text: Z/OS:n tiedostojärjestelmä on nimeltään zFS. zFS voidaan käyttää HFS-tiedostojärjestelmän ohella.


title: Sami Garam

text: Sami Karolus Garam (s. 31. lokakuuta 1967 Helsinki) on suomalainen kokki ja kirjailija. Hän asuu Helsingissä.


title: Sami Garam

text: Garam on tunnettu televisio- ja radiokanavilla esitetyistä ruokaohjelmista, joissa hän esiintyy, sekä useista ”stadinnoksista” eli Helsingin puhekielelle (stadin slangille) käännetyistä kirjoista. Stadintajan ura alkoi Aku Ankan käännöskilpailun voitosta. Hän on ollut ääninäyttelijänä Disneyn ja Pixarin "Rottatouille"-elokuvan suomenkielisessä versiossa. Vuosina 2001–2002 Garam juonsi lapsille suunnattua sarjakuvatietovisailua "Suuri kupla".


title: Sami Garam

text: Sami Garam on Károly Garamin ja Sirkka Garamin (o.s. Saarikoski) vanhin poika. Sami Garamin äiti Sirkka Garam on kirjailija Pentti Saarikosken sisar. Sami Garamin isä Károly Garam on unkarilaissyntyinen sellisti, jonka isä on pappi ja opettaja Lajos Garam vanhempi. Károly Garamin veli on myös nimeltään Lajos Garam, hän on viulisti. Sami Garam oli naimisissa tekstiiliartesaani Päivi Garamin kanssa. He hakivat avioeroa joulukuussa 2017. Heillä on kolme lasta: Julia, Petra ja Kasper. Garamilla on uusi terveydenhoitoalalla työskentelevä Nina-etuniminen naisystävä, jonka hän esitteli julkisesti ensimmäistä kertaa tammikuussa 2018.


title: Biomolekyyli

text: Biomolekyylejä ovat eliöissä esiintyvät molekyylit, joiden konsentraatioita ja sijoittumista eliön soluissa ja niiden ulkopuolella säätelevät eliön perintötekijät eli geenit. Lähes kaikki, elleivät kaikki (poikkeuksena esimerkiksi korallien tukirangan jotkut osat), biomolekyylit ovat hiilen yhdisteitä ja siten biokemian lisäksi myös orgaanisen kemian tutkimuskohteita.


title: Biomolekyyli

text: Pieniä biomolekyylejä ovat esimerkiksi lipidit ja vitamiinit ja suuria proteiinit, DNA, ja selluloosa. Suuria biomolekyylejä kutsutaan "biopolymeereiksi" tai "biomakromolekyyleiksi".


title: Nigella Lawson

text: Nigella Lucy Lawson (s. 6. tammikuuta 1960) on brittiläinen journalisti ja ruokaohjelmistaan ja kirjoistaan tunnettu kokki.


title: Nigella Lawson

text: Nigella Lawson syntyi juutalaistaustaiseen perheeseen. Hänen isänsä on poliitikko Nigel Lawson. Hän valmistui Oxfordin yliopiston Lady Margaret Hallista vuonna 1979. Hän kirjoitti ravintolapalstaa "The Spectatoriin" ja oli vuodesta 1986 "The Sunday Timesin" varakirjallisuustoimittajana. Hänellä on kaksi kokkausohjelmaa Britanniassa Channel 4 -kanavalla: "Nigella Bites" (2001) ja "Forever Summer with Nigella" (2002), joihin kuului myös reseptikirja. Hänen ohjelmiaan on esitetty Suomessa nimellä "Nigellan hivelevät herkut." ja "Nigella".


title: Nigella Lawson

text: Lawson oli naimisissa journalisti John Diamondin kanssa 1992 ja jäi leskeksi 2001. Myöhemmin hän oli naimisissa Saatchi & Saatchi -mainostoimiston omistajan ja taidemesenaatti Charles Saatchin kanssa 2003-2013.


title: Markku Impiö

text: Markku Impiö (s. 21. maaliskuuta 1965 Tornio) on suomalainen säveltäjä ja sanoittaja. Hänet tunnetaan säveltäjänä, sanoittajana ja Kaija Koon entisenä aviomiehenä. Heidän yhteistyönään syntyneet albumit ovat myyneet yhteensä jo yli puoli miljoonaa kappaletta, ja heillä on useita platina- ja kultalevyjä. Yhteistyö alkoi vuonna 1993 "Tuulten viemää" -albumilla, josta alkoi valtava menestys levyn ollessa Suomen virallisella albumilistalla ennätyksellisesti yli vuoden. Impiön lauluilla Kaija Koo myi ensimmäisenä naislaulajana Suomessa triplaplatinaa (tämän päivän rajoilla viisinkertaista platinaa), ja pari palkittiin viidellä Emma-patsaalla. Myös seuraava levy, "Tuulikello" jatkoi samaa linjaa; sen ansiosta parille myönnettiin Emma-patsas ja levy oli Suomen virallisella albumilistalla viikkoja ollen vuoden myydyin suomalainen levy. Impiö erosi Kaija Koosta vuonna 2006, mutta he ovat jatkaneet yhdessä musiikintekoa.


title: Markku Impiö

text: Markku Impiö on kansanedustaja Lauri Impiön ja virsirunoilija Leena Impiön poika.


title: Valtatie 15

text: Valtatie 15 on rannikolta Kotkasta Kymenlaakson kautta Etelä-Savoon Mikkeliin johtava valtatie. Tien pituus on 158 kilometriä. Tie on kaksikaistaista lukuun ottamatta Kotkassa, Kouvolassa ja Mikkelissä olevia nelikaistaisia osuuksia. Tie on tärkeä väylä Kaakkois-Suomen teollisuudelle.


title: Valtatie 15

text: Tie alkaa etelässä Kotkan keskustasta Kotkansaarelta. Noin viiden kilometrin osuus Kyminlinnaan valtatielle 7 saakka on nimeltään Hyväntuulentie. Tie jatkuu valtatien 7 kanssa moottoritienä Karhulan läpi Kotkan ja Haminan rajalle, josta se kääntyy kohti Kouvolaa Rantahaan eritasoliittymässä. Tie on valtatieltä 7 Leikarin eritasoliittymään saakka moottoritietä, ja se on Suomen lyhin moottoritie. Entisen Anjalankosken alueella tie seurailee Kymijoen kulkua sen itäpuolella. Kouvolan pohjoispuolella siirrytään hyvin harvaan asutulle Kymenlaakson ja Savon väliselle metsämaalle. Tämä osuus on harvoja Suomen eteläisiä pitkiä metsätaipaleita.


title: Valtatie 15

text: Tie kulkee seuraavien kuntien kautta: Kotka – (Hamina) – (Kotka) (uudelleen) – Kouvola – (Mäntyharju) – Mikkeli.


title: Valtatie 15

text: Tie Viipurista Leningradin suuntaan Rajajoelle sai numeron 15 vuoden 1938 tienumerointijärjestelmässä. Sodan jälkeisissä alueluovutuksissa tie kokonaisuudessaan jäi luovutetulle alueelle ja numero poistui käytöstä.


title: Valtatie 15

text: Haminasta Sippolan (entinen kunta, yhdistynyt Anjalan kanssa Anjalankoskeksi ja sittemmin osaksi Kouvolaa) Myllykosken kautta Kouvolaan kulkenut tie oli numeroitu saman järjestelmän mukaan kantatieksi 60. Tämä tieosuus uusittiin 1960-luvulla. Kouvolan itäpuolelta Valkealaan ja edelleen Ristiinan eteläpuolelle valtatielle 13 valmistui uusi noin 80 kilometrin mittainen tieosuus 1970-luvulla. Tässä yhteydessä numerosta 60 luovuttiin ja koko reitti Kotkasta Mikkeliin sai numeron 15.


title: Valtatie 15

text: Kantatie 60 on sittemmin ollut ensin Kouvolan ja Heinolan kunnan välisen osuuden numero vuoteen 1996, jolloin numeroksi muuttui 46 ja numero 60 siirtyi Tampereen ohikulkutielle.


title: Valtatie 15

text: Valtatiellä 15 on melko tiheä vuorotarjonta Kouvolan ja Kotkan välillä. Tätä osuutta käyttävät lyhyiden vuorojen lisäksi Kotkasta lähtevät ja Kouvolasta edelleen Tampereelle, Jyväskylään ja Mikkeliin suuntaavat vuorot. Välillä Kouvola–Mikkeli on lisäksi arkipäiviin painottuvaa vuorotarjontaa, joista osa jatkaa Mikkelistä Savonlinnaan.


title: Valtatie 15

text: Kotkan sisääntulotie, "Hyväntuulentie", on nykyisin yksiajoratainen, nelikaistainen tie, jossa ajosuunnat on erotettu toisistaan vain sulkuviivalla. Lisäksi tiellä on valo-ohjattuja liittymiä, jotka ruuhkautuvat ajoittain. Tien onnettomuustilastot ovat synkät. Tiehallinto suunnittelee valtatien parantamista erottamalla ajosuunnat toisistaan keskikaiteella. Lisäksi Paimenportin valo-ohjattu tasoliittymä korvattaisiin eritasoliittymällä ja meluntorjuntaa parannettaisiin. Hankkeen kustannusarvio vuoden 2007 kustannustasossa on 13 miljoonaa euroa. Hankkeen toteuttamisesta tai rahoituksesta ei ole päätöstä.


title: Valtatie 15

text: Kotkan Rantahaan ja Kouvolan välisellä osuudella valtatie 15 on nykyisin kaksikaistaista tasoliittymin varustettua tietä. Tien liikenneturvallisuus on erittäin huono ja myös liikenteen sujumisessa on ongelmia muun muassa raskaan liikenteen suuren määrän vuoksi. Tiehallinto suunnitteleekin valtatien parantamista ohituskaistoin, keskikaitein ja eritasoliittymin. Hanke on tarkoitus toteuttaa useassa vaiheessa noin 20 vuoden aikana. Ensimmäinen vaihe on suunniteltu toteutettavaksi vuosien 2008–2013 välisenä aikana, ja sen kustannusarvio on noin 40 miljoonaa euroa. Myöhemmin toteutettavien toisen ja kolmannen vaiheen kustannusten arvioidaan olevan yhteensä noin 30 miljoonaa euroa. Hankkeen toteuttamisesta tai rahoituksesta ei ole päätöstä.


title: Valtatie 15

text: Mikkelin eteläpuoliselle, valtatien 13 kanssa yhteiselle osuudelle suunnitellaan pieniä parantamistoimenpiteitä: nelikaistaista osuutta on tarkoitus jatkaa 0,8 kilometrillä kantatien 62 liittymän eteläpuolelle. Lisäksi Tuukkalanvuoren kohdalle suunnitellaan keskikaiteellista ohituskaistaa. Hankkeen kustannusarvio on 3,65 miljoonaa euroa, ja se on tarkoitus toteuttaa vuonna 2007.


title: Valtatie 15

text: Osana koko päätieverkkoa koskevia kehittämissuunnitelmia Tiehallinnon tavoitteena on rakentaa valtatie 15 jatkuvaksi ohituskaistatieksi Karhulan ja Kouvolan välillä vuoteen 2025 mennessä. Nämä suunnitelmat ovat kuitenkin alustavia, ja niiden toteuttaminen edellyttäisi tieinvestointeihin vuosittain käytettävien määrärahojen kaksinkertaistamista nykyisestä.


title: Seppo Arina

text: Seppo Yrjö Arina (vuoteen 1942 Granqvist, 1. kesäkuuta 1922 Helsinki - 10. huhtikuuta 2001 Helsinki) oli suomalainen surrealistinen taidemaalari ja graafikko.


title: Seppo Arina

text: Seppo Arina opiskeli Suomen Taideakatemian koulussa 1945-47. Hänen surrealististen maalauksiensa yleisimpiä aiheita ovat ”oudot” kadut, meriaiheet ja asetelmat. Hän maalasi useita muotokuvia, teki näyttämölavastuksia muun muassa rintamalla, ja freelance-mainostöitä.


title: Seppo Arina

text: Arina toimi lisäksi sanomalehtipiirtäjänä, sekä taittajana ja kuvittajana. Hän piirsi pilapiirroksia ja päivänkuvia vuosina 1941-1943 Helsingin Sanomiin ja Maaseudun Tulevaisuuteen ja toimi Raul Roineen satujen, satusarjojen ja kirjojen kuvittajana 1940 ja 1950-luvulla, muun muassa satusarjassa ”Kissalan Prinsessa”, joka ilmestyi Kansan Kuvalehdessä. Omia sarjakuvia olivat muun muassa ”Uuno-sarja”, 1939 ja ”Sanaton Santeri ”Iltasanomissa 1948 ja Seurassa 1954-60.


title: Trio Tetris

text: Trio Tetris on yhtye Helsingistä. Yhtyeeseen kuuluu Pelle Huuhtanen (syntetisaattori), Joonas Kuittinen (basso ja syntetisaattori) sekä Toni Tarvainen (rummut). Yhteinen musiikillinen taival alkoi vuonna 1999. Sitä ennen yhtyeen jäsenet ovat soittaneet lukuisissa eri kokoonpanoissa. Toni Tarvainen soittaa myös yhtyeessä Tukkanuotta taiteilijanimellä Fla-Fla-Mone.


title: Trio Tetris

text:
Trio Tetris soittaa elektronista tanssimusiikkia, jossa on runsaasti vaikutteita myös muista musiikkityyleistä.
Yhtyeen musiikkivideo "Tattarmosshen" (ohjannut Anu Liikkanen) voitti vuonna 2005 Oulun musiikkivideofestivaaleilla Teinipumpeli-palkinnon.


title: Acura

text: Acura on japanilaisen autovalmistaja Hondan Yhdysvaltain markkinoille suunnattu automerkki, jolla myydään etenkin Hondan ylellisempiä malleja. Ennen Acura-merkin markkinoilletuloa japanilaisten autojen luoma mielikuva varsinkin Yhdysvalloissa oli vain luotettavuuteen ja taloudellisuuteen perustuva. Acuran lanseerauksen vuonna 1986 jälkeen myös muutkin japanilaiset autonvalmistajat ovat tuoneet luksusmallistojaan eri kauppanimellä myyntiin: Toyotalla on Lexus ja Nissanilla Infiniti. Nykyään Acuraa myydään myös Kanadassa, Meksikossa, Hongkongissa ja Kiinassa. Vuonna 2008 merkkiä alettiin myydä myös Japanin kotimarkkinoilla.


title: Holden

text: Holden, virallisesti General Motors-Holden, on australialainen automerkki ja entinen autonvalmistaja, joka kuuluu yhdysvaltalaiseen General Motors -konserniin. Holden sulki viimeisen tehtaansa Elizabethissa Etelä-Australiassa syksyllä 2017, jonka jälkeen kaikki Holden-mallit on tuotu ulkomailta muilta General Motorsin tehtailta. Kaikki nykyiset Holdenin myymät autot ovat uudelleennimettyjä Opel-, Chevrolet- ja GMC-malleja.


title: Holden

text: James Alexander Holden muutti Englannista Etelä-Australiaan vuonna 1852 ja perusti satuloita valmistavan J.A Holden & Co:n vuonna 1856. Saksalaissyntyinen liikemies H. A. Frost liittyi vuonna 1885 yhteistyökumppaniksi, jolloin yrityksen nimeksi vaihtui Holden & Frost Ltd. Jamesin autoista kiinnostunut pojanpoika Edward Holden tuli yritykseen vuonna 1905, ja monien yhteistyövaiheiden kautta se aloitti autojen sisustojen korjauksen. Vuonna 1913 yhtiö alkoi valmistaa moottoripyörien sivuvaunuja, ja vuonna 1917 se aloitti autojen korien valmistuksen. Vuonna 1919 Holden’s Motor Body Builders Ltd aloitti tekemään koreja eri valmistajien rungoille, pääasiassa kuitenkin Chevroletille. General Motors osti toiminnan vuonna 1931 ja perusti General Motors Holden’s Ltd:n, joka nimettiin Holden Ltd:ksi vuonna 1998 ja toukokuussa 2005 sen nimeksi tuli General Motors-Holden.


title: Holden

text: Lokakuussa 2017 General Motors lopetti massatuotannolla valmistettujen Holdenien valmistuksen Australiassa (viimeinen viritettyjen autojen luokkaan kuuluva valmistui tehtaalta tammikuussa 2018).


title: Holden

text: Holdenin myydyin malli on Commodore, jonka ensimmäinen sukupolvi esiteltiin vuonna 1978. Se perustui aluksi Opel Rekordiin, tämän jälkeen Omegaan. Vuonna 2006 esitelty neljännen sukupolven Commodore ei enää tekniikaltaan perustunut mihinkään Opel-malliin, koska Omegan tuotannon päätyttyä valmistaja oli luopunut takavetoisuudesta henkilöautomalleissa. Kuitenkin esimerkiksi monet sisustuksen komponentit olivat edelleen Opel-malleista lainattuja. Commodoren uusin, vuonna 2017 esitelty sukupolvi on sama auto kuin Opel Insignia, ja siten se on ensimmäistä kertaa mallin historiassa etuvetoinen. 1980- ja 1990-luvuilla Holden teki yhteistyötä japanilaisten autonvalmistajien Nissanin ja Toyotan kanssa ja valmisti niiden malleja omalla merkillään. Vastaavasti Toyota sai oikeuden myydä Holdenin Commodore-mallia Toyota Lexcen -nimellä.


title: Agaavet

text: Agaavet ("Agave") ovat mehikasveja, jotka kuuluvat laajan parsakasvien ("Asparagaceae") heimon alaheimoon "Agavoideae". Enimmäkseen ne kasvavat Meksikossa, mutta myös Yhdysvaltojen etelä- ja länsiosissa sekä Väli-Amerikassa ja Etelä-Amerikan trooppisilla alueilla. Sukuun kuuluu yli sata lajia. Joitakin kasvatetaan koristekasveina myös Euroopassa kuivilla ja kuumilla alueilla.


title: Agaavet

text: Kasvien suuri lehtiruusuke on tukevan ja yleensä hyvin lyhyen varren päässä, jolloin saattaa näyttää siltä kuin lehdet kasvaisivat suoraan maasta. Kukin ruusuke kukkii melko vanhana - yleensä ainakin kahdeksanvuotiaana. Kasvi käyttää kaiken energiansa kukintaan ja siementen tuottamiseen, ja kukkinut lehtiruusuke kuihtuu pois. Joskus kukkavarsista syntyy uusia pikkutaimia.


title: Agaavet

text: Lehdet ovat suuria, sitkeitä, meheviä, vahapintaisia, ja niiden kärjessä on vahva ja terävä piikki. Kooltaan ne voivat olla yli metrinkin mittaisia. Kukat ovat valkoisia, kellertäviä tai vihertäviä ja sijaitsevat runsaskukkaisissa, jättiläismäisissä kerrannaistertuissa tai tähkissä pitkien vanojen (jopa 7 m) latvoissa.


title: Agaavet

text: Meksikossa useista agaavelajeista valmistetaan väkevää mezcal-viinaa. Laji "Agave tequilana" (siniagaave) on tequilan pääraaka-aine. Lajia "Agave sisalana" eli sisalagaavea käytetään kuituna naruihin ja köysiin, muun muassa riippumattoihin ja hattuihin. Agaaven mehusta keitetään myös makeutukseen tarkoitettua agave-/agaavesiirappia, jota myydään Suomessa pääasiassa luomukaupoissa.


title: Finnairin Palloilijat

text: Finnairin Palloilijat (lyh. FinnPa) oli Helsingissä toiminut jalkapalloseura. Seura perustettiin vuonna 1965 nimellä Aeron Pallo. Seura toimi aluksi vain lentoyhtiö Aero O/Y:n henkilökunnan harrasteseurana. Kun lentoyhtiö muutti nimensä Finnairiksi, vaihtoi myös jalkapalloseura nimensä Finnairin Palloilijoiksi. FinnPa pelasi viimeisen kautensa 1999 Ykkösessä.


title: Finnairin Palloilijat

text: Seuran kotikenttinä toimivat Töölön pallokenttä sekä Helsingin olympiastadion.


title: Finnairin Palloilijat

text: Lentoyhtiö Aero Oy:n työntekijöiden urheiluseura Aeron Pallo perustettiin vuonna 1965. Yhtiön muutettua nimensä Finnariksi vuonna 1968, myös Aeron Pallosta tuli Finnairin Palloilijat. Suomen toiseksi korkeimmalla sarjatasolla I-divisioonassa FinnPa esiintyi ensimmäisen kerran vuonna 1977, mutta seura putosi heti takaisin II-divisioonaan. Takaisin I-divisioonaan seura nousi kaudeksi 1981 ja se pelasi I-divisioonassa vuoden 1988 putoamiseen asti. Pienen notkahduksen jälkeen joukkue palasi Ykköseen päävalmentaja Reima Kokon johdolla kaudella 1990. Kaudella 1991 FinnPa oli lähellä nousua pääsarjaan, mutta OTP oli karsintaotteluissa parempi. Nousu tapahtui lopulta vuonna 1992, kun FinnPa kaatoi liigakarsinnassa FC Oulun.


title: Finnairin Palloilijat

text: FinnPalla oli divisioonavuosinaan maine HJK:n pelaajien ”jäähdyttelyjenginä”. Liiganousija teki siitä itselleen voimavaran, ja ensimmäisellä Veikkausliiga-kaudella 1993 joukkuetta edustivat entiset Klubin maajoukkuepelaajat Markku Kanerva, Pasi Rasimus, Kari Rissanen, Tommi Paavola ja Jari Rantanen. Ensimmäisessä paikalliskamppailussa FinnPa löi HJK:n 2–0 siirtyen samalla sarjakärkeen. Joukkue sijoittui tasaisessa runkosarjassa neljänneksi ja taisteli mitalisarjan alussa jopa Suomen mestaruudesta. Viimeisessä neljässä ottelussa FinnPa saavutti kuitenkin vain yhden pisteen, joten joukkue jäi viidenneksi.


title: Finnairin Palloilijat

text:
Kaudeksi 1994 Markku Kanerva palasi HJK:hon, mutta Erik Holmgren ja Petri Järvinen olivat maajoukkuetason vahvistuksia. FinnPa pysyi kärjen vauhdissa aina heinäkuuhun asti. Kauden jälkipuoliskolla joukkue saavutti kuitenkin vain kaksi voittoa, jolloin lopullinen sijoitus oli kymmenes.
FinnPan joukkue nuorentui kaudelle 1995. Joukkueesta lähtivät Rasimus, Järvinen ja Paavola, tilalle tulivat Simo Valakari ja Kimmo Tarkkio. Valmentajaksi Reima Kokon tilalle tuli Heikki Suhonen. Myös kotikenttä vaihtui Töölön pallokentästä Helsingin olympiastadioniksi. FinnPa haaveili mitalista, mutta joutuikin taistelemaan sarjapaikkansa puolesta. Valmentaja Suhosen korvasi sarjan puolivälissä kokenut Keijo Voutilainen, ja maalivahdiksi hankittiin maajoukkuevahti Kari Laukkanen. Joukkue säilytti lopulta sarjapaikkansa sijoittuen kahdeksanneksi. Kauden aikana FinnPa hävisi myös ensimmäisen kerran paikallisvastustaja HJK:lle – kahdesti.


title: Finnairin Palloilijat

text: Joukkueen nuorentaminen jatkui kaudella 1996. Seuran jättivät Holmgren, Tarkkio ja Rantanen, mutta Tommi Paavola palasi FinnPaan Ponnistuksesta. Valmentajaa vaihdettiin jälleen huonon alkukauden jälkeen, kun Keijo Voutilainen sai kesäkuussa tehdä tilaa Pasi Rasimukselle. Hänen johdollaan FinnPa pelasi seuraavat viisitoista ottelua ilman tappioita nousten toiseksi viimeiseltä sijalta sarjakärkeen vain kaksi kierrosta ennen loppua. Mestaruuden vei kuitenkin kotitappio kunnostetulla Pallokentällä MyPalle 0–1 ja mitalin vierastappio TPS:lle 0–3. FinnPa sijoittui siten neljänneksi.


title: Finnairin Palloilijat

text: Kauden 1997 menetyksiä olivat Skotlantiin siirtyneet Simo Valakari ja Janne Mäkelä. Sen sijaan joukkueeseen liittyivät Jari Vanhala, Niclas Grönholm ja Anders Roth. Kun joukkue oli sarjassa seitsemäntenä, valmentaja Pasi Rasimus sai lähteä, ja tilalle otettiin kaksikko Martti Kuusela–Jari-Pekka Keurulainen. Kuuselan mukana joukkueeseen palasi myös Jari Rantanen. Loppukauden kahdekasta pelistään FinnPa hävisi vain yhden. Toiseksi viimeisellä kierroksella se nousi TPS:n ohi kolmanneksi ja piti sijoituksensa keskinäisellä tasapelillä Turussa. Seura saavutti siten historian ainoan mitalinsa, pronssin.


title: Finnairin Palloilijat

text: Kaudella 1998 FinnPan oli tarkoitus vakiinnuttaa asemansa kärkijoukkueena, sillä seuralla oli Metsäliiton avustuksen myötä liigan suurin budjetti. FinnPa suunnitteli myös HJK:n ja Hjallis Harkimon kanssa Töölöön uutta jalkapallostadionia. Valmentajana toimi Kuuselan lähdettyä yksin Jari-Pekka Keurulainen. Kausi alkoi kuitenkin heikosti, ja kun joukkue oli heinäkuussa sarjan viimeisenä, vaihdettiin valmentajaa. Keurulaisen paikan otti Jari Rantanen, jonka luotsaamana FinnPa ohitti Jaron ja välttyi suoralta putoamiselta. Liigakarsinnassa vastaan asettunut TPV kuitenkin pudotti FinnPan liigasta vierasmaalisäännön turvin.


title: Finnairin Palloilijat

text: FinnPa pelasi vielä kauden 1999 Ykkösessä. FinnPan uudeksi omistajaksi oli tullut Hjallis Harkimo, joka muutti seuran FC Jokerien farmijoukkueeksi, joka pelasi kaudet 2000 ja 2001 Ykkösessä nimellä FC Jokrut. Jokrujen toiminta päättyi vuonna 2001, kun Ykköseen pudonnut FC Jokerit otti sen paikan sarjassa.


title: Enguri

text: Enguri (, , myös Inguri) on joki Georgian länsiosassa Samegrelo ja Zemo Svanetin hallintoalueella. Se on 213 kilometrin pituinen ja virtaa osin Abhasian rajalla. Joki saa alkunsa Suurelta Kaukasukselta Svanetian koillisosasta läheltä Ratšan aluetta ja Georgian korkeinta vuorta Škharaa ja laskee Mustaanmereen Anakliassa.


title: Enguri

text: Joella on merkittävä rooli vesivoiman tuottajana. Vuonna 1980 valmistunut Engurin pato on 272 metriä korkea ja maailman korkein holvipato.


title: Paravani

text: Paravani (, ) on Georgian suurin järvi. Se sijaitsee maan eteläosassa Samtskhe-Džavakhetin hallintoalueella Džavakhetin ylängöllä yli 2 000 metrin korkeudessa. Paravani on 37,5 neliökilometrin laajuinen ja sen syvin kohta on 3,3 metriä. Järven keskisyvyys on vain 2,4 metriä ja sen tilavuus yhteensä 90,8 miljoonaa kuutiometriä. Valuma-alue on 234 neliökilometrin suuruinen. Järven laskujoki on Paravani, joka virtaa Mtkvariin ja sitä kautta edelleen Kaspianmereen. Tbilisin ja Akhalkalakin välinen rautatie kulkee järven itärannalla.


title: Vihellys

text: Vihellys tai viheltäminen on äänen muodostamista hengittämällä ilmaa sisään tai puhaltamalla ilmaa ulos suusta. Ilmaa muokataan kielellä, huulilla, hampailla tai sormilla, jotta saadaan aikaan turbulenssi. Suu muodostaa äänelle kaikukammion. Viheltämiseksi kutsutaan myös sellaista apuvälinein tehtyä äänen tuottamista, jossa ääni muodostuu samalla periaatteella, esimerkiksi pilliin puhaltaminen tai höyrypillin vihellys. Myös jotkut eläimet voivat viheltää ja voimakasta tuulta voidaan kuvata viheltäväksi.


title: Vihellys

text: Viheltämistä voidaan käyttää musiikin tuottamiseen. Tunnettu levyttävä viheltäjä on esimerkiksi Roger Whittaker. Suomalaisista muusikoista viheltämisestään tunnetaan Erkki Junkkarinen esimerkiksi levytyksessä "Kappale kauneinta Suomea". Muita tunnettuja suomalaisia kappaleita, joissa kuullaan vihellystä, ovat muun muassa Pate Mustajärven soolotuotannon hitti "Jukeboxin luona" ja Stigin "Viheltelen".


title: Vihellys

text: Yksittäisistä musiikkikappaleista viheltämisestä tunnetuimpia ovat "Kwai-joen silta" -elokuvan tunnussävelmä (alun perin marssilaulu "Colonel Bogey March"), Pat Boonen "Love Letters in the Sand", Bobby McFerrinin "Don't Worry, Be Happy" ja Otis Reddingin ""(Sittin' On) The Dock of the Bay"" . Suomalaisen kokkiohjelman "Patakakkosen" tunnussävelmä oli Roger Whittakerin viheltämä "Finnish Whistler". Alivaltiosihteeri -radio-ohjelman viikkovisan tunnus- ja taustamusiikkina soi Whittakerin Swaggy (Whistling Swagman). Kuuluisien pop- ja rockyhtyeiden biiseissä vihellystä kuullaan muun muassa Scorpionsin kappaleessa "Wind of Change" ja Guns N' Rosesin vuonna 1988 julkaistun "GN'R Lies" -albumin kappaleissa "Patience" ja "One in a Million" ja bändin Use Your Illusion II -albumin avaavassa kappaleessa "Civil War", The Lovin' Spoonfulin kappaleessa "Daydream", Kentin kappaleessa "Dom Andra" ja Roxetten kappaleessa Joyride.


title: Carroll O’Connor

text: John Carroll O’Connor (2. elokuuta 1924 Manhattan, New York – 21. kesäkuuta 2001 Culver City, Kalifornia) oli yhdysvaltalainen näyttelijä, joka muistetaan parhaiten roolistaan "Perhe on pahin" -televisiosarjan Archie Bunkerina. O’Connor näytteli Bunkeria 12 vuotta yhteensä 307 jaksossa.


title: Carroll O’Connor

text: O’Connor oli opiskellut englannin kielen opettajaksi, hänellä oli maisterin tutkinto sekä draamasta että englannin kielestä, ja hän oli poliittisesti liberaali. Läskipäätä näytellyt ja myöhemmin menestyväksi ohjaajaksi siirtynyt Rob Reiner mainitsi O’Connorin olleen poliittisesti vasemmistolaisempi kuin hänen oma roolihahmonsa "Perhe on pahin" -sarjassa.


title: Carroll O’Connor

text: Suomessa O’Connor nähtiin 1980-luvulla myös televisiosarjassa "Yön kuumuudessa", jonka jaksoista neljä hän myös ohjasi. Hänen viimeiseksi roolisuorituksekseen jäi Marty O’Reillyn rooli Bonnie Huntin ohjaamassa romanttisessa komediassa "Return to Me".


title: Carroll O’Connor

text: O’Connor menehtyi 21. kesäkuuta 2001 diabeteksen komplikaatioiden aiheuttamaan sydänkohtaukseen. Hautajaisiin osallistuivat myös Perhe on pahin -näyttelijät, ja hautajaispuheen piti Larry Hagman, joka oli ollut Carroll O’Connorin läheinen ystävä vuodesta 1959.


title: Stand up -komiikka

text: Stand up -komiikka on esittävän taiteen laji, joka perustuu yleensä sanalliseen huumoriin sekä esiintyjän ja yleisön välittömään vuorovaikutukseen. Stand up -esityksessä koomikko seisoo yleisön edessä ja kertoo itse keksimiään vitsejä, tarinoita tai nokkelia huomioitaan asioista, jotka ovat usein hänelle omakohtaisia tai yleisölle läheisiä. Stand up kehittyi Yhdysvalloissa, ja se käsittelee usein kiistanalaisia aiheita kuten politiikkaa, yhteiskuntaa, rotusuhteita ja sukupuolten välisiä suhteita.


title: Stand up -komiikka

text: Stand up -komiikka pohjautuu 1800-luvun alun yhdysvaltalaiseen "minstrel"-teatteriin. Minstrel oli musiikkiteatteria, joka perustui usein afroamerikkalaisille nauramiseen. Minstrel-esityksissä oli mukana myös koomikoita, jotka kertoivat yksinkertaisia vitsejä avustajiensa kanssa. 1800-luvun lopulla minstrel-teatteri väistyi vaudevillen tieltä. Vaudevillessa oli myös koomikoita, mutta suosituinta oli edelleen fyysinen slapstick-komiikka, sillä mikrofonien puuttuessa sanallinen komiikka ei voinut vielä olla kovin hienostunutta.


title: Stand up -komiikka

text: Etnisten ryhmien erilaisuuteen perustuva huumori oli vuosisadan vaihteessa Yhdysvalloissa erityisen suosittua, sillä maassa elettiin maahanmuuton vilkkainta aikaa. Toisaalta rivoudet oli usein kielletty. Yksi ajan ensimmäisistä poliittisista stand up -koomikoista oli cowboyasuinen Will Rogers, joka kommentoi esityksissään aikansa poliitikkoja happaman tarkkanäköisesti.


title: Stand up -komiikka

text: Mikrofonin, äänilevyn ja radion yleistymisen myötä sanallinen komiikka kehittyi maailmansotien välillä. Moni vaudeville-esiintyjä siirtyikin radiokoomikoiksi, kuten Jack Benny, Bob Hope ja George Burns. Samalla etninen komiikka väheni ja antoi tilaa aiheille, joille koko maa saattoi nauraa yhdessä, kuten baseballille.


title: Stand up -komiikka

text: 1950-luvulla television viihdeohjelmat, kuten "The Ed Sullivan Show" ja "The Tonight Show" toivat koomikot amerikkalaisten olohuoneisiin. Vuosikymmenen merkittävin stand up -koomikko oli Lenny Bruce, joka venytti sallittavuuden rajoja provosoivilla aihevalinnoillaan ja rivolla puhetavallaan. Brucesta tulikin monen myöhemmän stand up -koomikon esikuva; tunnetuimpia heistä oli George Carlin, joka puolestaan innoitti monia nykyajan koomikoita kuten Jerry Seinfeldia ja Chris Rockia. Myös Britanniassa stand upin suosio kasvoi toisen maailmansodan jälkeen, ja moni brittiläinen koomikko kuten Peter Sellers, Spike Milligan ja Tommy Cooper aloitti uransa silloin stand up -koomikkona.


title: Stand up -komiikka

text: 1970-luvulla etenkin Carlin ja Richard Pryor toivat stand upiin suorapuheisuuden sekä poliittiset ja henkilokohtaiset aiheet ja Pryor myös mustan näkökulman. 1970-luvun puolivälissä yhdeksi stand upin teemaksi nousi irrelevantti huumori ja ironia, joka kohdistui myös itse viihteentekemiseen. Tämän tyylin merkittävimpiä edustajia olivat Andy Kaufman, Steve Martin ja Albert Brooks. 1970-luvun alussa Yhdysvalloissa avattiin ensimmäiset stand up -klubit, joissa nousevat koomikot saattoivat kehittää esityksiään yhdessä. Etenkin Johnny Carsonin juontamaan "The Tonight Show’hun" pääsemisestä oli tullut erityisen tärkeää koomikon uran kannalta, ja ohjelman ansiosta Yhdysvalloissa olikin 1980-lukuun mennessä avattu satoja stand up -klubeja.


title: Stand up -komiikka

text: 1980-luvulla stand up -klubit elivät Yhdysvalloissa kulta-aikaansa, kun Robin Williamsin, Jay Lenon, Bill Cosbyn, Paul Reiserin, Eddie Murphyn ja Chris Rockin kaltaiset koomikot esiintyivät suosituilla klubikiertueillaan. 1990-luvun alkuun mennessä moni tähti oli kuitenkin siirtynyt televisioon ja elokuviin. Samalla runsas televisiotarjonta oli vähentänyt klubiyleisöä, ja moni klubi joutui sulkemaan ovensa tai heikentämään ohjelmistonsa laatua. Myös Yhdysvalloissa voimistunut poliittinen korrektius vaikeutti stand upin tekemistä.


title: Stand up -komiikka

text: 1990-luvulla yhdysvaltalaiset televisioyhtiöt vähensivät ylitarjonnan jälkeen komediaohjelmiaan, mutta samalla maassa perustettiin komedialle pyhitetty kaapelikanava Comedy Central. Vuosikymmenen suosituimpia koomikoita olivat Jerry Seinfeld, jolla oli myös oma tilannekomediasarjansa, sekä Chris Rock. Perinteisen stand upin rinnalle syntyi länsirannikolla "alternative comedy" -tyyli, jonka vapaamuotoinen komiikka rikkoi entisiä rajoja. Tyylin edustajista tunnetuiksi tulivat muun muassa Sarah Silverman, Janeane Garofalo ja Patton Oswalt.


title: Stand up -komiikka

text: 2000-vuosikymmenellä Yhdysvaltain stand up -komiikka elpyi: "The Original Kings of Comedyn" kaltaiset kiertueet keräsivät suuria yleisöjä ja uusia stand up -klubeja perustettiin jälleen. Myös Internetin, YouTuben, Myspacen ja Facebookin suosio hyödytti stand up -koomikoita, jotka saivat näin uutta yleisöä. Dane Cook nousi suursuosioon ennen kaikkea Internetin ansiosta, ja Jeff Foxworthy menestyi työväenkomiikallaan.


title: Stand up -komiikka

text: 2010-luvun suosituimpiin stand up -koomikoihin kuuluu Louis C.K. Hän myös uudisti stand up -komiikan jakelutapoja myymällä esitystään viiden dollarin hinnalla Internetin kautta, ja moni muu koomikko omaksui pian saman tavan. Hän myös myi liput omille kiertueilleen suoraan omalta sivustoltaan. Podcasteista tuli 2010-luvulla tärkeä kanava monille stand up -koomikoille.


title: Stand up -komiikka

text: Eurooppalaisiin stand up -koomikoihin, jotka menestyvät hyvin myös Yhdysvalloissa, lukeutuvat ennen kaikkea Eddie Izzard, Ricky Gervais ja Billy Connolly.


title: Stand up -komiikka

text: Suomeen stand up tuli 1990-luvulla. Vuonna 1991 koomikko Stan Saanila esiintyi Vanhalla ylioppilastalolla ruotsiksi. Yhdeksänkymmentäluvun puolivälissä avattiin ensimmäiset suomenkieliset stand up -klubit, ja 2000-vuosikymmenellä stand up -komiikkaa alettiin nähdä televisiossa "Club Act!one" (2004/2007) ja "Komiikkatehdas" (2006) -ohjelmien myötä.


title: Stand up -komiikka

text: Stand up -koomikot ottavat aiheensa yleensä omasta elämästään. Koomikko voi kertoa esityksessään perheestään tai avioliitostaan, tai hän voi ottaa aiheensa arkipäiväisistä asioista, joihin hän on viime aikoina törmännyt. Myös ajankohtaiset uutisaiheet ja päivänpolitiikka ovat stand upissa suosittu teema. Stand up -koomikko tarkastelee aiheitaan nimenomaan omasta näkökulmastaan ja valitsee esitykseensä itseään syystä tai toisesta kiinnostavia aiheita. Usein asiat ovat kiinnostavia juuri siksi, että niihin liittyy jotain ironista, turhauttavaa tai hauskaa, minkä koomikko pyrkiikin välittämään esityksessään.


title: Stand up -komiikka

text: Stand upissa käsitellään usein kiistanalaisia aiheita, kuten tabuja ja rodullisia stereotypioita. Koomikon tehtävänä on usein nähty se, että hän menee ”liian pitkälle” vaiettujen aiheiden käsittelyssä. Koomikko George Carlin on sanonut: “Näen koomikon velvollisuutena etsiä mihin raja on vedetty ja sitten ylittää se tarkoituksellisesti”. Koomikoita arvostellaankin usein loukkaavista vitseistä, mutta toisaalta heitä myös usein kiitetään kipeiden asioiden tuomisesta keskusteluun huumorin pehmentämänä. Vähemmistöihin itse kuuluvat koomikot käsittelevät usein omaan ryhmäänsä kohdistuvia stereotypioita ja siten vähentävät niihin liittyvää ulkopuolista vallankäyttöä ja samalla monipuolistavat käsityksiä ryhmästään. Tällaisia ristiriitaisia koomikkoja kuitenkin kritisoidaan myös yleistyksien vahvistamisesta, sillä heidän huumorinsa löytää suosiota myös vihamielistä stereotypiointia kannattavien joukosta.


title: Stand up -komiikka

text: Stand up -koomikon juttuvaranto eli "materiaali" koostuu hänen esittämistään jutuista, "rutiineista". Kukin rutiini on samaan aiheeseen liittyvä kokonaisuus, joka on muodostunut useiden esityskertojen tuloksena ja joka voi olla kestoltaan pitkä tai lyhyt. Rutiini koostuu yleensä mielikuvia ja odotuksia luovasta valmistelusta ("setup") ja punchlinesta, joka korvaa ensin syntyneen mielikuvan.


title: Stand up -komiikka

text: Stand up -esityksen tarkoitus on ensisijaisesti naurattaa yleisöä. Koomikko Mika Eirtovaaran mukaan "Stand up on omien ajatusten ja näkökulmien esiin tuomista hauskalla tavalla". Koomikolla voi olla tavoitteenaan kuitenkin myös esimerkiksi yhteiskunnan epäkohdista kertominen, jolloin nauru on hänelle vain väline. Stand up -esityksessä on tärkeää olla tietoinen ja aktiivinen kontakti yleisöön, koomikko André Wickströmin mukaan "dialogi" pikemminkin kuin monologi. Toisaalta katsoja voi myös joskus häiritä esitystä huutelemalla epätoivottuja välihuomautuksia, jotka rikkovat esityksen rytmin.


title: Stand up -komiikka

text: Stand up -esityksen alun onnistuminen on tärkeää koko esityksen kannalta. Esityksensä alussa esiintyjä luo yhteyden yleisöönsä ja pyrkii antamaan itsestään hyvän ensivaikutelman. Yleisö saa heti käsityksen koomikon tyylistä, ja tämä näkee miten yleisö reagoi ja osallistuu. Avauksellaan esiintyjä myös pohjustaa ensimmäistä vitsiään. Jos koomikon avaus on epäselvä, väärinymmärretty tai torjuttu, hän joutuu heti esityksessään epäedulliseen asemaan. Siksi esiintyjän on onnistuttuva hyvin aloituksessaan, jotta hän pystyy luomaan esitykselleen parhaat mahdolliset olosuhteet.


title: Stand up -komiikka

text: Stand up -esityksen avaukset ovat yleensä täysin huumorittomia. Avaukseen voi kuulua seitsemän vaihetta (Rutter, 1997):


title: Stand up -komiikka

text: Koomikko käyttää esityksessään erilaisia tekniikoita. Esityksen rytmi voi olla hidas tai nopea, mihin vaikuttaa itse keikka, keikkapaikka, yleisö ja koomikon hahmo. Ajoitus on rytmiä pienempi ajan yksikkö. Esityksen kannalta on tärkeää, että jutun huipentuma tajutaan juuri oikealla hetkellä: ei etuajassa eikä liian myöhäänkään, vaan juuri sillä hetkellä kun se lausutaan. Koomikko voi esityksen aikana hypätä toiseen rooliin eli hahmoon, jolla hän tavoittelee esitykseensä elävyyttä tai havainnollisuutta. Esiintyjän asenne, eli taipumus valita hyväksyvän ja hylkäävän suhtautumisen väliltä aihetta tai yleisöä kohtaan, vaikuttaa myös paljon esityksen onnistumiseen. Koomikko käyttää usein etenkin liioittelua tehokeinonaan. Koko esitystä pitää koossa dramaturgia, johon liittyy vahva aloitus, harkitun vaihteleva rytmitys ja loppuhuipennus.


title: Stand up -komiikka

text: Stand upin erityispiirre muuhun huumoriin nähden on sen vuorovaikutteisuus: paitsi itse esiintyjä, myös yleisö ja esitystilanteen olosuhteet vaikuttavat esitykseen. Stand up -esitys aiheuttaa yleisössään ryhmäkäyttäytymistä. Katsojat saattavat tarkkailla toisiaan ja muuttaa käyttäytymistään yhdenmukaiseksi jopa niin, että katsoja saattaa nauraa muiden mukana, vaikka hän ei olisi kuullut tai ymmärtänytkään vitsiä. Esiintyjä myös ohjailee yleisön naurua erilaisin retorisin keinoin. Tällaisia tekniikoita, jotka kertovat nauruvuoron siirtymisestä yleisölle joskus jopa perinteisten huumoriteorioiden selittämättömissä, ovat muun muassa:


title: Stand up -komiikka

text: Stand up -esityksen loppu noudattaa yleensä selkeää ja toistuvaa kaavaa, joka on tuttu sekä esiintyjälle että yleisölle. Lopettamalla esitys selkeällä ja sujuvalla tavalla vältetään väärinkäsitykset esiintyjän ja yleisön välillä ja esiintyjä varmistaa samalla itselleen lopetusaplodit.


title: Stand up -komiikka

text: Rutter (1997) jakaa stand up -esityksen lopetuksen kahdeksaan vaiheeseen, jotka esiintyvät useimmiten samassa totutussa järjestyksessä:


title: Jumala ompi linnamme

text: Jumala ompi linnamme on suomalaisen virsikirjan tunnetuimpia virsiä. Virren on alkujaan sanoittanut Martti Luther, jonka alkuperäisteksti "Ein’ feste Burg ist unser Gott" () vuodelta 1528 perustuu psalmiin numero 46: ”Jumala on turvamme ja linnamme, auttajamme hädän hetkellä”. "Ein’ feste Burgista" tuli jo Lutherin aikana uskonpuhdistuksen kannattajien tunnuslaulu, ja sitä on kutsuttu myös ”reformaation taistelulauluksi”.


title: Jumala ompi linnamme

text: Lutherin virsi oli jo Jacobus Finnon suomalaisessa virsikirjassa vuodelta 1583 (”Meidhän linnam on Jumal taivast, meidhän kilpem ja otam”). Nykyinen suomennos on vuodelta 1886 ja virsikirjakomitean tekemä.


title: Jumala ompi linnamme

text: Sama Lutherin teksti on ollut pohjana myös Johann Sebastian Bachin tunnetuimpiin kuuluvalle kantaatille numero 80. "Enkeli taivaan" -virren viimeinen säe eroaa vain yhden sävelen verran "Jumala ompi linnamme" -virren viimeisestä säkeestä.


title: Jumala ompi linnamme

text: Luther tarkoitti ensimmäisen säkeistön ”sillä vanhalla vainoojalla” (saksaksi "der altböse Feind") saatanaa, mutta Suomessa sanontaa käytettiin usein tarkoittamaan keisarillista Venäjää tai Neuvostoliittoa. Suomessa virttä veisattiin muun muassa Moskovan neuvotteluihin lähteneelle valtuuskunnalle Helsingin rautatieasemalla syksyllä 1939. Vuosittainen joulurauhan julistus Suomen Turussa alkaa tällä virrellä.


title: Jumala ompi linnamme

text: Ruotsin kirkon virsikirjassa on tästä virrestä erilainen käännös kuin Suomen ev. lut kirkon virsikirjassa. Siellä virsi 237 alkaa sanoin "Vain Jumala on linnamme". Tekstin muokkaus seuraa Ruotsin kirkon ruotsinkielisen virsikirjan tekstiä sekä Lutherin alkuperäistä tekstiä. Samoin sävelmässä on pieniä eroja, ja Suomen virsikirjasta tuttu teksti ei käy sävelmämuotoon. Virren muokkaus on Pekka Kivekkään tekemä. Lutherin virrestä on Ruotsin kirkon virsikirjassa myös toinen versio, joka on Olov Hartmanin kirjoittama virsi "Jumala vahva turva on" (477). VIrren suomennos on Pekka Kivekkään tekemä, ja se on toisen joulupäivän virsien osastossa.


title: Jumala ompi linnamme

text:
Suomeksi
Jumala ompi linnamme
ja vahva turva aivan,
on miekkamme ja kilpemme
ajalla vaaran, vaivan.
Se vanha vainooja,
kavala, kauhea,
on kiivas, kiukkuinen
ja julma, hirmuinen.
Vain Herra hänet voittaa.


title: Jumala ompi linnamme

text:
On turha oma voimamme
vääryyden valtaa vastaan.
Me turman vallat voitamme
Herrassa ainoastaan.
Hän, Kristus, kuningas,
on voitonruhtinas,
lyö joukot helvetin,
ne tallaa jalkoihin
ja voiton meille saattaa.


title: Jumala ompi linnamme

text:
Jos täyttyisikin maailma
nyt valheen enkeleistä,
niin pimeys ei voittoa
kuitenkaan saisi meistä.
Ne olkoot raivoissaan
ja syöskööt kiukkuaan.
Nyt valheen vallat on
jo saaneet tuomion.
Ne yksi sana kaataa.


title: Jumala ompi linnamme

text:
Se sana seisoo vahvana,
ne ei voi sitä kestää.
Kun kanssamme on Jumala,
ken meiltä voiton estää?
Jos veis he henkemme,
osamme, onnemme,
ne heidän olkohon,
vaan meidän iät on
Jumalan valtakunta.


title: Jumala ompi linnamme

text:
Saksaksi
Ein feste Burg ist unser Gott,
ein gute Wehr und Waffen.
Er hilft uns frei aus aller Not,
die uns jetzt hat betroffen.
Der altböse Feind,
mit Ernst er's jetzt meint;
groß Macht und viel List
sein grausam Rüstung ist,
auf Erd ist nicht seinsgleichen.


title: Jumala ompi linnamme

text:
Mit unsrer Macht ist nichts getan,
wir sind gar bald verloren;
es streit' für uns der rechte Mann,
den Gott hat selbst erkoren.
Fragst du, wer der ist?
Er heißt Jesus Christ,
der Herr Zebaoth,
und ist kein andrer Gott,
das Feld muß er behalten.


title: Jumala ompi linnamme

text:
Und wenn die Welt voll Teufel wär
und wollt uns gar verschlingen,
so fürchten wir uns nicht so sehr,
es soll uns doch gelingen.
Der Fürst dieser Welt,
wie sau'r er sich stellt,
tut er uns doch nicht;
das macht, er ist gericht':
ein Wörtlein kann ihn fällen.


title: Jumala ompi linnamme

text:
Das Wort sie sollen lassen stahn
und kein' Dank dazu haben;
er ist bei uns wohl auf dem Plan
mit seinem Geist und Gaben.
Nehmen sie den Leib,
Gut, Ehr, Kind und Weib:
laß fahren dahin,
sie haben's kein' Gewinn,
das Reich muß uns doch bleiben.


title: Jumala ompi linnamme

text:
Sananmukainen käännös
Vahva linna on Jumalamme,
hyvä puolustus ja ase.
Hän auttaa meidät vapaaksi kaikesta hädästä,
joka meitä on nyt kohdannut.
Vanha, paha vihollinen,
hän nyt totisena juonii;
suuri voima ja oveluus
ovat hänen kauhea varustuksensa
maan päällä ei ole hänen veroistaan.


title: Jumala ompi linnamme

text:
Oma voimamme on turha,
olemme jo pian hävinneet;
vuoksemme taistelee oikea[mielinen] mies,
jonka Jumala on itse valinnut.
Kysytkö, kuka hän on?
Hänen nimensä on Jeesus Kristus,
Herra Seebaot,
eikä ole toista Jumalaa,
[taistelu]kentän on hän pitävä. ["taistelun hän voittaa"]


title: Jumala ompi linnamme

text:
Ja jos maailma olisi täynnä piruja
ja haluaisi meidät nielaista,
sitä emme pelkää niin paljoa,
kaikki kääntyy vielä meille hyväksi.
Tämän maailman ruhtinas,
kuinka tylysti käyttäytyykin,
ei voi meille mitään;
se tarkoittaa, hänet on tuomittu:
yksi sananen hänet kaataa.


title: Jumala ompi linnamme

text:
Sana, jonka heidän on annettava seistä
siitä lainkaan kiittämän;
hän on täysin kanssamme taistelukentällä
henkensä ja lahjojensa kera.
Jos he ottaisivat ruumiin [hengen],
tavarat, kunnian, lapsen ja vaimon:
vaikka sen veisivät
he eivät voittaisi
meille jääköön silti [Jumalan] valtakunta.


title: Rustavi 2

text: Rustavi 2 (რუსთავი 2) on georgialainen valtion hallitsema oleva televisiokanava, joka lähettää Tbilisistä. Vuonna 1994 perustettu kanava on Georgian suurin, ja tavoittaa noin 84 % maan väestöstä. Rustavi 2 esittää muun muassa Georgian ainoata aamu-TV:tä, georgialaisversiota tietokilpailusta "Haluatko miljonääriksi?" ja David Lettermanin tyylistä keskustelushow'ta. Yksi suosituimmista ohjelmista on "60 minuuttia".


title: Rustavi 2

text: Mediamoguli Erosi Kitsmarishvilin omistamalla kanavalla oli merkittävä rooli ruusujen vallankumouksessa. Kanava oli kriittinen Eduard Ševardnadzen hallitusta kohtaan, mikä tuli esiin 25. heinäkuuta 2001, kun kanavan uutisankkuri Georgi Sanaia murhattiin kotiinsa.


title: Rustavi 2

text: Zurab Zhvanian ja Mikheil Saakašvilin johtaman vallankumouksen jälkeen Kitsmarishvili asettui myös Zhvaniaa vastaan, ja kanava siirtyi siirtyi valtion haltuun pian vallankumouksen jälkeen. Sittemmin kanava on lähettänyt hallitusta tukevaa materiaalia, kuten Saakašvilin poliittisen vastustajan Irakli Okruašvilin tunnustuksen televisiossa.


title: Tyros

text: Tyros (, foinikiaksi "Ṣur", , ) oli muinaisen Foinikian tärkeimpiä kaupunkeja, ja on nykyään Libanonin valtion hallitsema.


title: Tyros

text: Se sijaitsi 37 km Akkosta pohjoiseen ja 32 km Sidonista etelään. Nykyisin kaupungissa asuu noin 117 000 ihmistä Kaupungin nimi tarkoittaa "vuorta". Tyros lisättiin Unescon maailmanperintöluetteloon vuonna 1979 Tyroksessa sijaitsevan roomalainen hippodromin vuoksi. Niin sanottu Vanha Tyros sijaitsi mantereella, mutta kaupunki siirrettiin myöhemmin saarelle, joka sijaitsi parin sadan metrin päässä rannasta. Saarella kaupunki oli suojassa vihollisten hyökkäyksiltä.


title: Tyros

text: Kaupunki mainitaan ensimmäisen kerran lähteissä 1500-luvulla eaa. Herodotoksen mukaan kaupunki perustettiin noin vuoden 2750 eaa. tienoilla, ja varhaisimmat monumentit ovat vuoden 1300 eaa. ajoilta. Sankhuniathon, Eusebiuksen kirjallinen teoksen sanotaan osoitetun "Berytuksen Abilaluksen kuninkaalle". Mahdollisesti Abibaal oli siis Tyroksen kuningas. Eusebios Kesarealainen mainitsee teoksessa Sankhuniathon, että Tyros oli Hypsuraniuksen ensimmäinen valtaus. Amarna-kirjeissä vuodelta 1350 eaa. Tyros on mainittu kirjeessä, jossa kaupungin johtomies Abi-Milku kirjoittaa faarao Akhenatenille.


title: Tyros

text: Antiikin maailman kauppa oli keskittynyt Tyroksen kauppakaupunkiin. Tyroslaiset kauppiaat olivat ensimmäiset jotka pystyvät navigoimaan Välimeren vesillä. He perustivat siirtokuntia muun muassa Aigeianmeren saarille, Kreikkaan, Afrikan pohjoisrannikolle, Karthagoon ja muihin paikkoihin Sisiliassa, Korsikassa, Espanjassa Tartessosiin, ja Herakleen pylväitten luona Cadizissa". Kuningas Daavidin ajalla n. 1000 eaa. ystävyysliitto tuli voimaan Juudeaan, Israelin ja Tyroksen kuninkaan Hiram I:n välillä.


title: Tyros

text: Tyros oli usein Egyptin hyökkäyksen kohde. Salmanassar V, hyökkäsi Foinikiaa vastaan viisi vuotta ja Nebukadressar II (586-573eaa) 13 vuotta ilman menestystä, vaikkakin oli tehty kompromissirauha, jossa Tyros joutui maksamaan veroja babylonialaisille. Myöhemmin Tyros joutui Persian hallintaan.


title: Tyros

text: Vuonna 332 eaa., kaupungin valtasi Aleksanteri Suuri, joka rakensi maakannaksen seitsemän kuukauden saarron jälkeen mantereelta saareen.


title: Tyros

text: Vuonna 315 eaa. Aleksanterin kenraali Antigonus aloitti Tyroksen saarron ja valtasi kaupungin vuotta myöhemmin.


title: Tyros

text: Vuonna 126 eaa. Tyros hankki itsenäisyytensä seleukeilta ja säilytti sen vuoteen 64 eaa., jolloin Tyros joutui Rooman valtakunnan vallan alle.


title: Tyros

text: Tyros on mainittu useita kertoja Raamatussa sekä vanhassa että uudessa testamentissa


title: Tyros

text: Ensimmäisen, vuonna 1111 järjestetyn epäonnistuneen saarron jälkeen ristiretkeläiset valtasivat Tyroksen vuonna 1128, jolloin siitä tuli yksi tärkeimmistä kaupungeista Jerusalemin kuningaskunnassa. Vuonna 1291 Mamelukien valtakuntaa seurasivat ottomaanit, jotka hallitsivat Tyrosta vuoteen 1920 asti.


title: Tyros

text: Tyros vahingoittui pahoin 1978 operaatio Litanissa ja 1982 Libanonin sodassa Israelin ja PLO:n välillä. PLO on käyttänyt Tyrosta tukikohtana, ja Israel melkein tuhosi sen tykistöllä. Vuonna 2006 Hizbollah käytti Tyrosta tukikohtana rakettihyökkäyksille Israelia vastaan.


title: ESPN

text: ESPN, aiemmin lyhenne sanoista "Entertainment and Sports Programming Network", on yhdysvaltalainen urheiluun keskittyvä kaapelitelevisioasema. Kanavan perustivat Scott Rasmussen ja hänen isänsä Bill Rasmussen Donny Stanleyn ja hänen poikansa Cardellin kanssa, ja kanava aloitti toimintansa 7. syyskuuta 1979. ESPN näkyy yli 90 miljoonassa taloudessa Yhdysvalloissa. Nykyään kanavan omistaa The Walt Disney Company.


title: ESPN

text: 23. kesäkuuta 2009 uutisoitiin ESPN:n ostaneen Englannin valioliigan tv-oikeudet talousvaikeuksiin ajautuneelta Setantalta 106 miljoonan euron kauppasummalla.


title: Seppo Tammilehto

text: Seppo Juhani Tammilehto (s. 7. helmikuuta 1952 Ähtäri) on suomalainen muusikko, laulaja ja laulujentekijä. Hän muutti Tampereelle Ähtäristä vuonna 1975. 1983 lähtien hänen asuinpaikkansa oli pitkään Kangasala, jossa hänet valittiin vuoden kangasalalaiseksi 1998. 2012 -vuonna hän muutti jälleen Tampereelle. Hänen enonsa oli Tapio Tammilehto, sekä hänen serkkujaan ovat Antti Tammilehto ja Pekka Tammilehto eli Topi Sorsakoski. Seppo Tammilehto on soolouransa lisäksi soittanut useissa yhtyeissä rumpuja.


title: Seppo Tammilehto

text: Tammilehto aloitti vuonna 1968 Alwari Tuohitorvi -nimisessä bändissä rumpalina. Bändistä tuli myöhemmin 1970-luvulla yksi maamme suosituimmista pop-yhtyeistä. Tammilehto on ollut rumpalina myös Mika Sundqvistin Nonstop-bändissä, sekä Matthews ja Kummitus -yhtyeissä. Rumpujen soitto vaihtui kitaraan 1980-luvulla. Hänet kiinnitettiin Tampereen Hotelli Rosendahliin kolmeksi vuodeksi, jossa yhtye soitti tanssimusiikkia yksityisjuhlissa. Samaan aikaan omien laulujen tekeminen lisääntyi voimakkaasti, jolloin Seppo kirjoitti mm. tunnettuja radiohittejä monille artisteille.


title: Seppo Tammilehto

text: Varsinainen soolo-ura käynnistyi vuonna 1994, jolloin albumi Punainen Kitara julkaistiin. Yhtyeet olivat Finnbeat ja Punainen kitara. Tunnetuin Tammilehdon omista levytyksistä on hänen sanoituksensa ""Kuin helminauhaa"" (alkup. irlantilaisen David McWilliamsin hitti, "The Days of Pearly Spencer"). Alun perin tangoksi sävelletty Punainen Kitara, sekä Viileä käsi mutta lämmin sydän, ovat runsaasti tanssi-yhtyeitten ohjelmistoissa. Myöskin laulut Mustikkavuoren kuu (Ähtäri) sekä Hämeenpuiston yöt ja Seinäjoen kautta, ovat paikkakuntaisesti tunnettuja.


title: Seppo Tammilehto

text: Tammilehto esiintyi Liverpoolissa Beatles-festareilla elokuussa 2014. Hän tekee keikkoja yhdessä Freemanin kanssa, sekä on solisti Anza Mertaranta Allstars-yhtyeessä.


title: Seppo Tammilehto

text: 1980-luvulla Seppo osallistui sävellysten- ja sanoitusten peruskurssille. Jorma Toiviainen oli merkittävä henkilö, joka opetti ja näytti laulujen sanoitusten tekemisten tekniset osa-alueet. Seppo Tammilehdon säveltämä ja sanoittama ""Maailmantango"", voitti Seinäjoen tangomarkkinoiden sävellyskilpailun vuonna 1990. Lisäksi hän on tuottanut ja esiintynyt valtakunnallisesti huomiota saaneessa Beatles Forever -revyyssä. Keväällä 2010 Tammilehtoa pyydettiin Teoston Kulttuurikummiksi. Seppo on julkaissut yhteensä 9 sooloalbumia, jotka sisältävät suurimmalta osalta hänen itse tekemiään lauluja. Levytettyjä Tammilehdon sävellyksiä/sanoituksia on yli 400.


title: Seppo Tammilehto

text: Vuoden 2011 syksyllä sai ensi-iltansa Tammilehdon käsikirjoittama ja tuottama Irwin Goodman -revyy "Vain elämää". Se on vauhdikas Irwinin ja Vexi Salmen musiikkiin perustuva esitys, joka syväluotaa menneiden vuosikymmenten suomalaista ajankuvaa. Revyyn ensi-ilta Jyväskylässä ja sitä esitettiin eri-puolella maatamme 15-kertaa. Seppo on myös tehnyt paikallisradioille musiikkiohjelmasarjoja, sekä käsikirjoittanut ja tuottanut 5 musiikkirevyytä, joissa on myös itse näytellyt. Marraskuussa 2013 sai ensi-illan Kuopiossa hänen kirjoittama humoristinen revyy "Kuningas ja renttu". Se kertoo tarinan siitä, kun Irwin Goodman tapasi lentokoneessa Elvis Presleyn matkalla Eurooppaan ja pyysi Elviksen Suomeen kylään ja keikoille. Seppo on käsikirjoittanut myös Topi Sorsakosken elämästä ja urasta koskevan musiikkinäytelmän "Salattu suru" sekä valinnut siihen laulut. Sen ensi-ilta oli Ähtärissä maaliskuussa 2014.


title: Seppo Tammilehto

text: Vuoden 2016 marraskuussa sai Hämeenlinnan Sokos-Hotel Vaakunassa ensi-illan Tammilehdon kirjoittama musiikkirevyy: "Hämeenlinna Suomen Liverpool". Talvella 2017, Tampereen Komedia-teatterissa oli Freeman & Tammilehto 60/70luvun nostalgia-ilta. Vuoden 2018 keväällä Sepon urasta ilmestyi kirja POUTAPILVEN POIKA, jonka kirjoitti Unto Viitamäki.


title: Radio France internationale

text: Radio France internationale eli RFI on ranskalainen yleishyödyllinen kansainväliseen lähetykseen tarkoitettu radioasema. Se lähettää ohjelmaa ranskaksi ja useilla muilla kielillä yhteensä 74 maassa. Kanavalla on 35,6 miljoonaa vakituista kuuntelijaa. Sen pääkonttori sijaitsee Pariisissa, mutta sillä on myös kymmenen vakituista toimipistettä ulkomailla.


title: Radio France internationale

text: Kanavan historia voidaan jäljittää vuonna 1931 toimintansa aloittaneeseen, Ranskan siirtomaihin suunnattuun Poste colonial -radioasemaan. Nykyinen RFI perustettiin vuoden 1975 tammikuussa, ja siitä tuli Radio Francen viides radiokanava. Se suuntasi toimintansa voimakkaasti Afrikkaan. RFI:stä tehtiin Radio Francen tytäryhtiö vuonna 1982, ja täysin itsenäinen radioasema siitä päätettiin tehdä vuonna 1986.


title: Radio Free Europe

text: Radio Free Europe/Radio Liberty eli RFE/RL on Yhdysvaltain kongressin rahoittama radio- ja viestintäorganisaatio. Se lähettää ohjelmaa Itä- ja Kaakkois-Euroopassa, Venäjällä, Kaukasiassa, Lähi-idässä sekä Keski- ja Lounais-Aasiassa yhteensä 28 kielellä, ja sillä on yli 30 miljoonaa kuulijaa (radio, internet ja televisio). RFE/RL:n tavoite on ”edistää demokraattisia arvoja ja instituutioita kertomalla uutisia maissa, joissa vapaa lehdistö on hallinnon tukahduttama tai vasta kehitysasteella”.


title: Radio Free Europe

text: National Committee for a Free Europe perustettiin vuonna 1949 New Yorkissa, ja RFE oli tämän organisaation viestintäosasto. Päämaja perustettiin vuonna 1950 Müncheniin, ja ensimmäinen lyhytaaltolähetys suunnattiin 4. heinäkuuta 1950 Tšekkoslovakiaan. Kanava oli pitkään osa CIA:n psykologisen sodankäynnin kampanjaa rautaesiripun taakse. Radio Libertyn perusti American Committee for the Liberation of the Peoples of Russia -niminen antikommunistinen organisaatio vuonna 1951. RFE ja RL fuusioitiin vuosina 1973–1976, ja nykyisin organisaation päämaja sijaitsee Václavské náměstílla Prahassa.


title: Radio Free Europe

text: Radio Liberty suuntasi ohjelmansa Neuvostoliiton alueelle, ja lähetyskielinä olivat venäjän lisäksi muutkin maassa puhutut kielet. Radio Free Europe suuntasi ohjelmansa Neuvostoliiton satelliittivaltioihin Itä-Euroopassa ja vuodesta 1985 myös Baltian maihin, ja ohjelmat olivat kohdemaan kielellä. Lähetyksiä varten oli rakennettu voimakkaita lähettimiä Länsi-Eurooppaan Saksaan, Portugaliin ja Espanjaan sekä myös Taiwanille. Neuvostoliitto ja sen satelliittivaltiot suorittivat laajamittaista radiohäirintää estääkseen läntisten radioasemien kuuntelun. Radiohäirintä lopetettiin 1986.


title: Radio Free Europe

text: Neuvostoliiton hajottua kanavien toiminta on supistunut ja levittäytynyt Lähi-itään ja Keski-Aasiaan sekä Venäjälle että Lounais-Aasiaan. Vuoden 2008 aikana kanava joutui supistamaan toimintaansa edelleen, tällä kertaa Yhdysvaltain dollarin heikkenemisen vuoksi, mikä leikkasi voimakkaasti sen budjettia.


title: René Lacoste

text: Lacoste kuului niin sanottuihin "Neljään musketööriin", joka oli ranskalaisten tennispelaajien muodostama ryhmä. Ryhmän muut jäsenet olivat Henri Cochet, Jean Borotra ja Jacques Brugnon. "Neljä musketööriä" dominoivat lajia 1920- ja 1930-luvuilla. He voittivat muun muassa kuusi perättäistä Wimbledonin tennisturnausta (Cochet 2, Lacoste 2, Borotra 2) ja kahdeksan perättäistä Ranskan avointen turnausta (Cochet 4, Lacoste 3, Borotra 1). Nelikko myös voitti Davis Cupin vuonna 1927 Yhdysvaltain maaperällä, mikä oli USA:n tennisväelle šokki. Seuraavana vuonna Davis Cup pelattiin Ranskassa. Mestaruuden puolustamiselle kotimaassa haluttiin arvoisensa puitteet ja niin rakennettiin Roland Garros’n tenniskeskus.


title: René Lacoste

text: Lacoste saavutti kymmenen Grand Slam -turnausvoiton lisäksi olympiapronssia nelinpelissä Pariisissa 1924.


title: Pan European Game Information

text: Pan European Game Information, joka tunnetaan yleisemmin lyhenteenä PEGI, on yleiseurooppalainen ikäluokitusjärjestelmä videopeleille ja muille ohjelmistoille. Järjestelmä on maksullinen. Järjestelmän kehittäjä ja nykyinen ylläpitäjä on ISFE (Interactive Software Federation of Europe). Järjestelmä on ollut käytössä 2003 huhtikuusta lähtien ja se on käytössä 30 Euroopan maassa.


title: Pan European Game Information

text: Pelien luokittelusta ja siihen liittyvästä hallinnosta vastaa hollantilainen NICAM (Netherlands Institute for the Classification of Audiovisual Media). Järjestelmä ottaa huomioon jäsenmaan lainsäädännöt ja erilaiset kulttuuriin liittyvät normit ja vaatimukset.


title: Pan European Game Information

text: Pelikehittäjän kannalta pelin PEGI-luokittelun hankkiminen on vapaaehtoista. Useimmissa maissa PEGI-järjestelmä on kuluttajan kannalta vapaaehtoinen ja neuvoa-antava. Suomessa PEGI-luokittelulla, mikäli pelillä sellainen on, on sama lainvoima kuin KAVI:n ikärajalla. Peli pitää kuitenkin ilmoittaa KAVI:in.


title: Nana Džordžadze

text: Nana Džordžadze (, s. 24. elokuuta 1948 Tbilisi) on georgialainen käsikirjoittaja, elokuvaohjaaja ja näyttelijä.


title: Nana Džordžadze

text: Džordžadze syntyi Tbilisissä ja valmistui ensin paikallisesta musiikkikoulusta vuonna 1966 ja myöhemmin Tbilisin kuvataiteiden valtionakatemian arkkitehtiosastolta vuonna 1972. Työskenneltyään arkkitehtina vuosina 1968–1974 hän pääsi Tbilisin valtion teatteri-instituuttiin, josta hän valmistui vuonna 1980. Hän teki debyyttinsä näyttelijänä elokuvassa "Neskolko intervju po litšnim voprosam" () vuonna 1977 ja ohjaajana elokuvassa "Mogzauroba Sopotši" () vuonna 1979. Hänen vuoden 1986 teoksensa "Robinzoniada, anu tšemi ingliseli papa" () oli kansainvälinen läpimurto, josta hän sai Caméra d'Or -palkinnon Cannesin elokuvajuhlilla sekä kriitikkojen ja yleisön suosion. Hän muutti Ranskaan 1990-luvun alussa ja ohjasi useita elokuvia, kuten "Šeqvarebuli kulinaris 1001 retsepti" (), josta tuli ensimmäinen ja toistaiseksi ainoa georgialainen elokuva, joka on saanut Oscar-ehdokkuuden.


title: Gustav Kirchhoff

text: Gustav Robert Kirchhoff (12. maaliskuuta 1824 Königsberg – 17. lokakuuta 1887 Berliini) oli preussilainen fyysikko, joka tunnetaan erityisesti sähköpiirien virran jakautumista ja potentiaalia koskevista laeistaan. Yhdessä Robert Bunsenin kanssa hän loi teoreettisen pohjan kemialliselle analyysille spektrianalyysin keinoin.


title: Gustav Kirchhoff

text: Kirchhoff syntyi Preussin Königsbergissä 12. maaliskuuta 1824. Hänen isänsä oli königsbergiläinen lakineuvoja Friedrich Kirchhoff ja hänen äitinsä Johanna Henriette Wittke. Perhe oli osa Königsbergin kukoistavaa älymystöä. Jo nuorena Gustavin annettiin ymmärtää, että hänen tehtävänsä olisi palvella Preussin kuningaskuntaa. Yliopistoprofessorit olivat tuolloin Preussissa virkamiehiä ja hänen vanhempansa kokivat, että oikea paikka Gustaville olisi akateeminen maailma. Ottaen huomioon hänen akateemisuutta ilmentävä kykynsä koulussa, Gustavin ura olikin luontevaa jatkumoa tämän opiskeluille. Nuori Kirchhoff opiskeli Königsbergissä Kneiphof Gymnasiumissa ja jatkoi opintojaan Königsbergin Albertus-yliopistossa, jossa Kirchhoff tuli 18-vuotiaana siihen tulokseen, että fysiikka olisi hänen alansa; tiede kehittyi tuohon aikaan vauhdilla ja Kirchhoffilla oli vahvoja taipumuksia matemaattiseen ajatteluun. Matematiikkaa hänelle opetti Friedrich Julius Richelot ja fysiikkaa Franz Neumann, jonka opetuksen myötä matemaattisesti lahjakas Kirchhoff kiinnostui matematiikasta entisestään.


title: Gustav Kirchhoff

text: Vuonna 1845 vielä opiskellessaan Königsbergissä Kirchhoff julkaisi ohuiden, erityisesti pyöreiden, levyjen sähkönjohtamiskyvystä artikkelin. Siinä hän esitteli kaksi tärkeää teoreemaansa, jotka nykyään tunnetaan Kirchhoffin lakeina. Nämä lait mahdollistivat monimutkaisempien sähköpiirien sähkövirtojen, jännitteiden ja resistanssien laskemisen. Lait seurasivat Ohmin laeista, mutta Kirchhoff osoitti ilmiömäistä matemaattista taitoa tavalla, jolla hän yleisti asian. Tässä vaiheessa hän ei ollut tietoinen Ohmin lämmön virtauksen ja sähkön virtauksen välisestä analogiasta, mikä johti väärään käsitykseen sähkövirroista. Koska lämpöä ei siirtynyt aineeseen tasaisessa lämmössä, uskottiin, että tasavirtaa ei voi olla johtimessa. Kirchhoff ymmärsi lopulta tämän virheen ja esitti, kuinka sähkövirtojen ja elektrostatiikan teoriat tulisi yhdistää.


title: Gustav Kirchhoff

text: 4. syyskuuta Kirchhoff valmistui Königsbergin yliopistosta ja muutti Berliiniin myöhemmin samana vuonna. Hän ajoitti muuttamisensa huonosti, sillä työttömyys ja katovuodet olivat aiheuttaneet tyytymättömyyteen ja levottomuuksiin. Saksan liiton valtioissa oli lukuisia vallankumouksia, ja Ranskan viimeisen kuninkaan Ludvig Filip I:n syökseminen vallasta Euroopan hulluna vuonna 1848 lisäsi levottomuuksien määrää Saksan liitossa. Keväällä 1848 Kirchhoffin kuitenkin onnistui aloittaa ammattilaisuransa "Privat-Docentina", sillä ympäröivän maailman tapahtumilla ei juurikaan ollut vaikutusta häneen. Berliinissä Kirchhoff opetti palkattomasti 1848–1850 samalla korjaten yleistetyn käsityksen sähkövirroista ja elektrostatiikasta. Berliinistä hän lähti Breslaun kaupunkiin (nykyinen Wrocław) vuonna 1850, jolloin hän ratkaisi elastisten levyjen muodonmuutoksen ongelman. Teorian alkuperäisen muodon olivat kehittäneet ranskalaiset Sophie Germain ja Siméon Denis Poisson, mutta yhtä lailla ranskalainen Claude-Louis Navier oli keksinyt oikeat differentiaaliyhtälöt pari vuotta myöhemmin. Ongelmat säilyivät, mutta Kirchhoff onnistui ratkaisemaan ne käyttämällä variaatiolaskentaa. Breslaussa Kirchhoff tapasi Robert Bunsenin 1851 ja ystävystyi hänen kanssaan. Vuonna 1854 Heidelbergissä työskentelevä Bunsen rohkaisi Kirchhoffia muuttamaan sinne, ja Kirchhoff hyväksyikin fysiikan professuurin sieltä. Kaksikko aloitti hedelmällisen yhteistyön. Vuonna 1861 he tarkkailivat Auringon spektriä ja pystyivät tunnistamaan Auringon ilmakehän alkuaineet. He löysivät myös kaksi uutta alkuainetta, cesiumin ja rubidiumin. Kirchhoffin selitys siitä, että Auringon emissiospektrin mustat viivat johtuvat absorptiosta tietyillä aallonpituuksilla valon kulkiessa Auringon atmosfäärin kaasujen läpi, on kenties tunnetuin. Tämä havainto aloitti tähtitieteessä uuden aikakauden. Vuonna 1857 Kirchhoff meni naimisiin entisen matematiikan professorinsa Friedrich Richelotin tyttären Clara Richelotin kanssa. Merkittävistä saavutuksistaan huolimatta Kirchhoff ei ollut ainoa sähkövirtojen parissa työskentelevä tutkija. Wilhelm Weber ja Rudolf Kohlrauch työskentelivät myös samanlaisten sähkövirtojen luonteen parissa ja julkaisivat samantyylisiä tuloksia kuin Kirchhoff 1857 liittyen sähkökentän etenemisnopeuteen erittäin hyvin johtavassa johtimessa. Sekä Kirchhoff että Weber havaitsivat, että nopeus oli riippuvainen johtimen luonteesta ja oli miltei yhtä suuri kuin valonnopeus. Molemmat kuitenkin olettivat tämän olevan vain sattumaa eivätkä ottaneet sitä askelta, minkä Maxwell otti viisi vuotta myöhemmin esittäessään, että valo on sähkömagneettinen ilmiö. Kirchhoffin merkitys on olennaista myös kvanttifysiikan näkökulmasta: hän julkaisi vuonna 1862 perusteet mustan kappaleen säteilylle. Fraunhofer oli tarkkaillut liekkien spektrien kirkkaita viivoja ja havainnut, että ne ilmenevät samankailtaisella taajuudella kuin tietyt mustat viivat Auringon spektrissä. Hän kuitenkin olisi tarvinnut aineiden puhtaita muotoja, sillä epäpuhtaudet aiheuttivat ylimääräisiä viivoja spektriin. Kirchhoff teki asiassa läpimurron onnistuessaan tuottaa puhtaampia aineita. Vuonna 1859 hänen onnistui havaita, että kullakin alkuaineella oli yksilöllinen spektri. Hän esitteli säteilylakinsa, jonka mukaan kullakin atomilla tai molekyylillä emissio- ja absorptiospektri on sama.


title: Gustav Kirchhoff

text: Pääartikkeli: Kirchhoffin piirilait


title: Gustav Kirchhoff

text: Kirhchhoffin ensimmäisen lain mukaan virtapiirissä haarautumispisteeseen tulevien sähkövirtojen summa on yhtä suuri kuin haarautumispisteestä lähtevien sähkövirtojen summa.


title: Gustav Kirchhoff

text: Kirchhoffin toisen lain mukaan suljetussa virtapiirissä potentiaalimuutosten summa on nolla eli ∑∆"V "= 0.


title: Gustav Kirchhoff

text:
Yhtenä suurimmista fysikaalisista saavutuksistaan Kirchhoff todisti vuonna 1859 epäsuorasti väitteen, että mustan kappaleen emittoiman säteilyn energiatiheys eli intensiteetti differentiaalista aallonpituusväliä
kohti on vain aallonpituuden λ ja absoluuttisen lämpötilan T funktio
Funktion muotoa hän ei kuitenkaan selvittänyt. Myöhemmin sen selvittämiseen ottivat menestyksekkäästi osaa muun muassa Jožef Stefan ja Ludwig Boltzmann. Kirchhoff ja Robert Bunsen työskentelivät yhdessä Heidelbergin yliopistossa ja kehittivät spektroskopiaa, jossa kappaleen lähettämä säteily hajotetaan eri aallonpituus- tai taajuuskomponentteihinsa prismalla, ja säteilyn voimakkuudesta eri aallonpituusalueilla päätellään sen kemiallista koostumusta.


title: Franz Ferdinand (yhtye)

text: Franz Ferdinand on vuonna 2002 perustettu rockyhtye Glasgow’sta, Skotlannista. He ovat julkaisseet viisi studioalbumia, "Franz Ferdinand" (2004), "You Could Have It So Much Better" (2005), "" (2009), "Right Thoughts, Right Words, Right Action" (2013) ja "Always Ascending" (2018). Yhtyeellä on sopimus brittiläisen levy-yhtiö Domino Recordsin ja yhdysvaltalaisen Epic Recordsin kanssa.


title: Franz Ferdinand (yhtye)

text: Yhtyeessä ovat olleet perustamisesta asti mukana laulaja Alex Kapranos, basisti Bob Hardy ja rumpali Paul Thomson. Yksi perustajajäsenistä, kitaristi Nick McCarthy jätti yhtyeen vuonna 2016 ja seuraavana vuonna yhtyeeseen liittyi kaksi uutta jäsentä, Dino Bardot ja Julian Corrie. Vuonna 2015 yhtye muodosti FFS-nimisen superyhtyeen yhdysvaltalaisen Sparksin kanssa, ja he julkaisivat samana vuonna albumin "FFS".


title: Franz Ferdinand (yhtye)

text: Yhtyettä pidetään yhtenä suosituimmista post-punk revival -yhtyeistä, ja sillä on ollut useita top 10-listasijoituksia Britanniassa. Franz Ferdinand on myynyt miljoonia albumeita kansainvälisesti, ja he ovat voittaneet kaksi Brit Awards -palkintoa, kolme NME Awards -palkintoa ja he ovat olleet ehdolla usean Grammy-palkinnon voittajaksi. Yhtye tunnetaan parhaiten kappaleesta ”Take Me Out”, jonka lisäksi heidän tunnettuja kappaleita ovat muun muassa ”The Dark of the Matinée”, ”This Fire”, ”Do You Want To”, ”Ulysses”, ”No You Girls”, ja ”Love Illumination”.


title: Franz Ferdinand (yhtye)

text: Franz Ferdinandin jäsenet soittivat 1990-luvulla useissa eri yhtyeissä, kuten The Kareliassa, Yummy Furissa, 10p Invadersissa ja Embryossa. Vuoden 2001 loppupuolella Alex Kapranos alkoi työskennellä kaverinsa Bob Hardyn kanssa musiikin parissa ja Kapranos opetti Hardylle basson soiton saatuaan Belle & Sebastian -yhtyeen Mick Cookelta basson. He tapasivat samana vuonna bassoa ja pianoa soittaneen Nick McCarthyn, joka palasi Glasgow’hun opiskeltuaan Saksassa. McCarthy oli yhtyeessä alun perin rumpali, vaikka hänellä ei ollut aiempaa kokemusta rumpujen soitosta. Kolmikko soitti yhdessä McCarthyn asunnolla jonkin aikaa, kunnes he tapasivat Yummy Fur -yhtyeen entisen rumpalin, Paul Thomsonin. Aluksi Thomson puolestaan soitti yhtyeessä kitaraa, mutta myöhemmin McCarthy ja Thomson vaihtoivat soittimia, ja yhtye sai lopullisen kokoonpanonsa. He löysivät myös uuden harjoittelupaikan; hylätyn varastotilan, jolle he antoivat nimen ”The Chateau”. ”Chateausta” tuli Franz Ferdinandin päämaja, jossa he riehuivat musikaalisesti ja taiteellisesti. Pian he kuitenkin tarvitsivat uuden harjoittelutilan, kun poliisi sai tietää luvattomasta juhlimisesta, ja he löysivät sellaisen viktoriaanisesta oikeustalosta.


title: Franz Ferdinand (yhtye)

text: Toukokuussa 2003 yhtye teki sopimuksen Laurence Bellin perustaman itsenäisen levy-yhtiön Domino Recordsin kanssa. He olivat vuonna 2002 äänittäneet EP-levyn, jonka he aikoivat julkaista omakustanteisena, mutta saivat sitten levy-yhtiön tueksi; syyskuussa 2003 Domino julkaisi Franz Ferdinandin debyyttisinglen ”Darts of Pleasure”. Yhtye voitti vuoden 2004 alkupuolella NME Awards -palkintogaalassa parhaalle uudelle yhtyeelle myönnettävän Phillip Hall Radar Awardin.


title: Franz Ferdinand (yhtye)

text: Yhtye siirtyi Ruotsin Malmöön Gula Studiolle, jossa he äänittivät debyyttialbumin "Franz Ferdinand", jonka tuotti muun muassa ruotsalaisen The Cardigans -yhtyeen kanssa toiminut Tore Johansson. Johanssonille lähetettiin ensimmäiset kiireisesti äänitetyt demonauhat keväällä 2003, ja hän oli välittömästi vaikuttunut kappaleiden energisyydestä. Kesäkuussa 2003 yhtye siirtyi Mälmöön kuukaudeksi äänittämään uutta albumia. Albumia äänitettiin melko tavallisilla laitteilla, joita yhtye oli tottunut käyttämään. Muun muassa Kapranosin kitaraosuuksiin käytettiin vanhanaikaista Selmer-vahvistinta.


title: Franz Ferdinand (yhtye)

text: Neljä viikkoa ennen albumia julkaistu single ”Take Me Out” sijoittui Britannian singlelistalla ensimmäisellä viikollaan kolmannelle sijalle ja se on edelleen yhtyeen tunnetuin kappale. Helmikuussa 2004 julkaistu debyyttialbumi "Franz Ferdinand" sijoittui Britannian albumilistalla niin ikään kolmannelle sijalle ja saman vuoden huhtikuussa 12. sijalle Australian albumilistalla. Aluksi Yhdysvalloissa listasijoitukset olivat Billboard 200 -listan alimmilla sijoilla, mutta se kuitenkin nousi uusien artistien indie-rockin ja Heartseekerin listoilla viiden parhaan joukkoon. Muutaman Pohjois-Amerikan-kiertueen ja ”Take Me Out” -kappaleen suosion jälkeen "Franz Ferdinand" nousi Yhdysvalloissakin sijalle 32. ja myi yli miljoona kappaletta. Albumi debytoi Suomen virallisen listan sijalla 26. ja säilyi listalla 18 viikkoa, saavuttaen parhaimmillaan 13. sijan.


title: Franz Ferdinand (yhtye)

text: Albumin kolmas single, ”The Dark of the Matinée” julkaistiin huhtikuussa 2004, ja vaikka se ei saavuttanut ”Take Me Outin” kaltaista suosiota, se nousi kahdeksanneksi Britannian singlelistalla ja ykköseksi Britannian indie-listalla. Neljäs single ”Michael” julkaistiin saman vuoden elokuussa ja se sijoittui Suomen virallisella listalla 15. sijalle, joka on edelleen yhtyeen singlen paras sijoitus Suomessa. Britanniassa se nousi parhaimmillaan 17. sijalle, ja kappale tuli tunnetuksi varsinkin homoeroottisista sanoituksistaan. Albumilta julkaistiin myös singlenä kappale ”This Fire”.


title: Franz Ferdinand (yhtye)

text: "Franz Ferdinand" sai myös kriitikoilta hyvinkin positiivisen vastaanoton. Musiikkilehti NME arvioi albumin pistein 9/10 ja vertasi yhtyettä muihin taiderockin tyylisuunnan edustajiin, kuten The Beatlesiin, The Rolling Stonesiin ja Bluriin. "Soundi"-lehden Jarmo Vähähaka antoi sille neljä tähteä viidestä, ja kuvaili sen olevan ”enemmän shake kuin fake”.


title: Franz Ferdinand (yhtye)

text: Yhtye vietti suuren osan vuodesta 2005 Glasgow’ssa työstämässä seuraavaa studioalbumia "You Could Have It So Much Better", joka julkaistiin 3. lokakuuta 2005. Alun perin yhtyeen oli tarkoitus nimetä albumi "Franz Ferdinandiksi" kuten edellisenkin, mutta he muuttivat sen muotoon "You Could Have It So Much Better...With Franz Ferdinand", ennen kuin se sai lopullisen muotonsa. Albumin kansikuvan oli aluksi myös tarkoitus olla sama kuin edellinen, vain eri väreissä, mutta he myöhemmin päättivät muuttaa sen venäläisen valokuvaaja Aleksandr Rodtšenkon muotokuvaan Lilja Brikistä vuodelta 1924.


title: Franz Ferdinand (yhtye)

text: Franz Ferdinand yritti laajentaa musiikkityyliään toisella albumilla; Basisti Bob Hardyn mukaan ”elämässä on muutakin kuin discotahtinen kitaramusiikki”. Edellisen tapaan myös toinen albumi sai positiivisen vastaanoton kriitikoilta. "You Could Have It So Much Better" sijoittui Britannian albumilistalla listaykköseksi, Yhdysvalloissakin albumi menestyi edellistä paremmin ja pääsi kymmenen parhaan joukkoon sijoittuen kahdeksanneksi. Maailmanlaajuisesti se myi yli kaksi miljoonaa kappaletta. Albumilta julkaistiin neljä singleä, ”Do You Want To”, ”Walk Away”, ”The Fallen” ja ”Eleanor Put Your Boots On”.


title: Franz Ferdinand (yhtye)

text: Vaikka laulaja Alex Kapranos ja kitaristi Nick McCarthy olivat kirjoittaneet useita uusia kappaleita vuoden 2005 kiertueella, he päättivät tehdä uutta musiikkia. Kapranos kertoi haastattelussa haluavansa, että seuraava albumi olisi jotain uutta ja kuulostaisi erilaiselta kuin yhtyeen aiemmin tekemät albumit. Franz Ferdinandin toinen albumi oli äänitetty lyhyessä ajassa, joten Kapranos halusi käyttää enemmän aikaa uuden albumin tekemiseen. Yhtye aloitti uuden albumin työstämisen työstämisen vuoden 2007 alussa. Heidän oli tarkoitus äänittää albumi tuottaja Brian Higginsin kanssa, mutta maaliskuussa 2008 heidän välinsä katkesivat. Rumpali Paul Thomson sanoi: ”Kirjoitimme Higginsin kanssa jonkin aikaa ja ajattelimme työskennellä enemmän hänen kanssaan, mutta se ei onnistunut. Tajusimme, ettemme ole pop-yhtye.” Yhtye kuitenkin sanoi, ettei poissulje pop-konseptia.


title: Franz Ferdinand (yhtye)

text: Albumin kappaleet kirjoitettiin ja äänitettiin Govanin vanhassa kaupungintalossa, Skotlannissa, ja Mr. Dan’s Studiolla Arizonan Buckeyessa, Yhdysvalloissa. Yhtye siirtyi ensimmäistä kertaa Govanin kaupungintalolle toisen albumin jälkeisen vuoden kiertueen jälkeen ja käytti sitä enimmäkseen varastoimiseen ja harjoitteluun. Kesäkuussa 2007 he tekivät muutamia esiintymisiä, mutta vain yksi heidän viidestä esittämästään kappaleesta päätyi tulevalle albumille.


title: Franz Ferdinand (yhtye)

text: Tammikuussa 2009 Franz Ferdinandilta ilmestyi uusi studioalbumi "", jonka he olivat äänittäneet Glasgow’ssa vuosina 2007–2008. Albumin miksasi muun muassa Metallican ja AC/DC:n kanssa työskennellyt Mike Fraser. "Tonightin" ensimmäinen single ”Ulysses” julkaistiin 19. tammikuuta. Vaikka ”Ulysses” ei Britannian singlelistalla sijoittunut 20. sijaa korkeammalle, muun muassa Espanjassa ja Japanissa se pääsi top 5:een. Albumi "Tonight: Franz Ferdinand" julkaistiin 26. tammikuuta 2009, ja se debytoi Britannian albumilistan toisella sijalla ja Yhdysvalloissa sijalla 9. Albumin toinen single ”No You Girls” sijoittui Yhdysvaltojen Alternative Songs-listan sijalle 7. Albumilta julkaistiin myös kaksi muuta singleä, ”Can’t Stop Feeling” ja ”What She Came For”. Toukokuussa 2009 yhtye julkaisi "Blood"-nimisen kokoelma-albumin, joka sisälsi dub-versioita "Tonight: Franz Ferdinand" -albumilta.


title: Franz Ferdinand (yhtye)

text: "Tonight: Franz Ferdinand" saavutti edellisen studioalbumin tavoin huomattavan korkeita listasijoituksia. Se debytoi Britannian albumilistan toisella sijalla ja Yhdysvalloissa Billboard 200 -listan sijalla 9. Sitä myytiin noin 31 000 kappaletta ensimmäisellä viikollaan. Billboard 200 -listalla se kuitenkin putosi toisella viikolla 59:nnelle sijalle. Albumi pääsi top 10:een myös Australiassa, Itävallassa, Belgiassa, Kanadassa, Suomessa, Ranskassa, Saksassa, Unkarissa, Irlannissa, Italiassa, Japanissa, Alankomaissa, Uudessa-Seelannissa, Espanjassa ja Sveitsissä. Suomen virallisella listalla Tonight sijoittui parhaimmillaan sijalle 10. "Tonight: Franz Ferdinand" sai myös kriitikoilta pääosin positiivisen vastaanoton. "Soundi" ja "Helsingin Sanomat" antoivat sille kolme tähteä viidestä.


title: Franz Ferdinand (yhtye)

text: Helmikuussa 2010 yhtye ilmoitti tekevänsä uutta studioalbumia. Laulaja Alex Kapranos kertoi, että heidän tavoitteenaan on työstää albumia hieman vähemmän julkisesti. Toukokuussa 2012 yhtye palasi julkisuuteen, ja he soittivat kesän aikana useilla festivaaleilla muun muassa Englannissa, Belgiassa ja Portugalissa. Maaliskuussa 2013 he jatkoivat kiertuetta ja esittivät uusia, tulevalla albumilla olevia kappaleita, kuten ”Evil Eye”, ”Love Illumination” ja ”Goodbye Lovers & Friends”.


title: Franz Ferdinand (yhtye)

text:
Toukokuussa 2013 Franz Ferdinand julkisti virallisesti neljännen albumin "Right Thoughts, Right Words, Right Actionin" nimen, kansikuvan, kappaleet sekä julkaisupäivämäärän, joka oli 26. elokuuta 2013. Albumin kaksi
ensimmäistä singleä, ”Right Action” ja ”Love Illumination” julkaistiin 27. kesäkuuta 2013 ja niiden musiikkivideot saman vuoden heinäkuussa videopalvelu YouTubessa. Albumilta julkaistiin vielä vuoden 2013 loppupuolella kaksi singleä, ”Evil Eye” ja ”Bullet” ja vuonna 2014 singlet ”Fresh Strawberries” ja ”Stand on the Horizon”, joista kaikille kuvattiin myös musiikkivideot. Singlejulkaisut menestyivät Euroopassa kohtalaisesti, mutta edellisistä albumeista poiketen Britanniassa ja Yhdysvalloissa vain yksi single, ”Right Action” nousi listoille.


title: Franz Ferdinand (yhtye)

text: Kriitikoiden vastaanotto oli pääosin positiivinen. "Soundi" antoi sille kolme ja "Rumba" kolme ja puoli tähteä viidestä. "Rolling Stone" antoi sille niin ikään kolme ja puoli tähteä viidestä. Albumi sijoittui Britannian albumilistalla 6. sijalle ja Yhdysvaltain Billboard Hot 200-listan sijalle 24. Suomen virallisella listalla sen paras sijoitus oli 48.


title: Franz Ferdinand (yhtye)

text: Franz Ferdinand ja yhdysvaltalainen rock/pop-yhtye Sparks olivat alun perin työskennelleet yhdessä jo vuonna 2004, jolloin he äänittivät muun muassa demokappaleen ”Piss Off”. Yhtyeet eivät kuitenkaan vielä silloin ehtineet tehdä yhdessä kokonaista albumia. Yhdeksän vuotta myöhemmin, vuonna 2013 Franz Ferdinand ja Sparks soittivat yhdessä Coachella-festivaalilla, Yhdysvaltain Kaliforniassa. Siellä yhtyeet sopivat yhteisen albumin työstämisestä.


title: Franz Ferdinand (yhtye)

text: Helmikuussa 2015 ilmoitettiin, että Franz Ferdinand ja Sparks olivat muodostaneet niin sanotun superyhtyeen, joka sai nimekseen FFS. Sen ensimmäinen albumi "FFS" julkaistiin 9. kesäkuuta 2015. "FFS" ei menestynyt kaupallisesti yhtä hyvin kuin edelliset albumit, mutta se sai kriitikoilta pääosin positiivisen vastaanoton; "Rolling Stone" antoi sille 3,5/5 tähteä ja "NME" antoi 7/10.


title: Franz Ferdinand (yhtye)

text: Heinäkuussa 2016 Franz Ferdinand ilmoitti, että kitaristi Nick McCarthy keskittyy muihin musiikkiprojekteihin ja perheeseen, eikä ole enää jatkossa yhtyeen mukana esiintymässä ja äänittämässä seuraavaa albumia. Yhtye kuitenkin kertoi, että McCarthy saattaa palata yhtyeeseen vielä myöhemmin. 14. lokakuuta 2016 Franz Ferdinand julkaisi videopalvelu YouTubessa ja suoratoistopalvelu Spotifyssä uuden kappaleen, ”Demagogue”. Kappale on osa poliittisesti varautunutta "30 Days, 50 Songs" -projektia, joka sisälsi sen lisäksi 49 muuta kappaletta, jotka vastustivat Donald Trumpin osallistumista Yhdysvaltain presidentinvaaleihin. ”Demagogue” oli yhtyeen ensimmäinen ja ainoa kappale, joka äänitettiin väliaikaisella kolmen hengen kokoonpanolla (Kapranos, Hardy, Thomson). Kesällä 2017 yhtye aloitti Pohjois-Amerikan kiertueen ja yhtyeeseen liittyi kaksi uutta jäsentä; Dino Bardot ja Julian Corrie.


title: Franz Ferdinand (yhtye)

text: 25. lokakuuta 2017 yhtye julkaisi uuden singlen, ”Always Ascending” ja samalla tulevan samannimisen albumin kansikuvan, kappaleet ja julkaisupäivämäärän. Yhtyeen viides studioalbumi "Always Ascending" julkaistiin 9. helmikuuta 2018. Se on yhtyeen ensimmäinen albumi jossa soittavat uudet jäsenet Dino Bardot ja Julian Corrie. Albumin toinen single ”Feel the Love Go” julkaistiin 8. tammikuuta 2018.


title: Franz Ferdinand (yhtye)

text: "Always Ascending" äänitettiin RAK Studios -studiolla Lontoossa, ja Motorbass -studiolla Pariisissa. Yhtye työskenteli tuottaja Philippe Zdarin kanssa, joka tunnetaan muun muassa ranskalaisesta popyhtye Cassiuksesta.


title: Franz Ferdinand (yhtye)

text: Tyylillisesti Franz Ferdinandia pidetään yleisesti indie rockina, post-punk revivalina, dance-punkina, dance-rockina ja taiderockina. Yhtyeen kaksi ensimmäistä albumia olivat enemmän post-punk -tyylisiä, mutta kolmannella albumilla oli myös mukana syntetisaattoreita ja dub-vaikutteita. Kapranos ja Thomson ovat kuitenkin olleet kriittisiä erilaisten tyylilajien jaottelua kohtaan, ja Kapranos on sanonut yhtyeen olevan ennen kaikkea popmusiikkia.


title: Franz Ferdinand (yhtye)

text: Yhtyeen varhaisia esikuvia olivat muun muassa skotlantilaiset post-punk -yhtyeet Orange Juice, The Fire Engines ja Josef K, sekä englantilainen Gang of Four. Kolmannella albumillaan yhtye kertoi saaneensa vaikutteita myös eksoottisemmista tyylilajeista, kuten afrobeatista.


title: Franz Ferdinand (yhtye)

text: Yhtye on tunnettu 1920- ja 1930-lukujen venäläisen avantgarde-taiteen käytöstä kuvituksissa ja musiikkivideoissa. Monet debyyttialbumin musiikkivideoista ja singlejulkaisujen kansikuvista ovat viittauksia kyseiseen taiteenlajiin. Kapranos on myös maininnut venäläisen kirjailija Mihail Bulgakovin olleen esikuvana yhtyeelle.


title: Franz Ferdinand (yhtye)

text: Yhtyeen nimen innoittajana oli Archduke Ferdinand -niminen ravihevonen, joka oli nimetty ennen ensimmäistä maailmansotaa ammutun Itävalta-Unkarin arkkiherttua Frans Ferdinandin mukaan. Yhtyeen basisti Bob Hardyn mukaan he ennen kaikkea pitivät siitä, miltä nimi Franz Ferdinand kuulosti.


title: Franz Ferdinand (yhtye)

text: Yhtye oli jo vuonna 2003 tehnyt sopimuksen skotlantilaisen Tennent’s-olutmerkin kanssa, ja vuonna 2004 he esiintyivät yli 60 000 ihmiselle T in the Park -festivaalilla, jossa myös esitettiin heidän olutmainos. Tapausta kritisoivat muun muassa alkoholin liikakäytön tukiryhmät.


title: Franz Ferdinand (yhtye)

text:
Vuonna 2010 yhtyeen julkaisuista Yhdysvalloissa vastaava Epic Records oli antanut pikaruokaketju McDonald’sille luvan käyttää Franz Ferdinandin kappaletta mainoksessaan ilman yhtyeen suostumusta. Kapranos oli tapauksesta selvästi harmissaan, ja kommentoi ”mieluummin syövänsä lehmän ulostetta sämpylän päällä, kuin McDonald’sissa”.Mustat viivat ilmaisevat studioalbumien julkaisuajankohtia.
Yhtye on voittanut urallaan useita palkintoja, kuten kaksi Brit Awards -palkintoa ja kolme NME Awards -palkintoa. Sen lisäksi yhtye on voittanut Mercury Prize -palkinnon ja ollut viisi kertaa ehdolla Grammy-palkinnon voittajaksi.


title: Kirkkovuosi

text: Kirkkovuosi tarkoittaa kirkollisten pyhä- ja juhlapäivien sijoittumista vuoden aikajaksoon. Kristillinen kirkkovuosi muodostui 300-luvulla. Juhlapäivät saivat omat tekstinsä ja rukouksensa.


title: Kirkkovuosi

text: Useissa länsimaisissa kirkkokunnissa kuten katolisessa, luterilaisessa ja anglikaanisessa kirkossa kirkkovuosi alkaa ensimmäisestä adventtisunnuntaista ja päättyy tuomiosunnuntaihin. Se jaetaan tavallisesti joulu-, pääsiäis- ja helluntaipiiriin. Jokaiseen kirkkovuoden pyhäpäivään liittyy tietyt kohdat Raamatusta, jotka kirkoissa silloin luetaan ja joihin myös saarna periytyy.Näihin piireihin varsinaisesti kuulumattomia juhlapäiviä ovat:


title: Kirkkovuosi

text: Muut kuin edellä mainitut sunnuntait nimetään kirkkovuodessa sen mukaan, kuinka mones sunnuntai joulun, loppiaisen, pääsiäisen tai helluntain (aikaisemmin kolminaisuudenpäivän) jälkeen kyseessä on. Poikkeuksena ovat kuitenkin kaksi laskiaissunnuntaita edeltävää sunnuntaita, jotka ovat 3. ja 2. sunnuntai ennen paastonaikaa. (Aikaisemmin niistä käytettiin latinalaisiin lukusanoihin perustuvia nimityksiä septuagesima ja seksagesima, jotka viittaavat siihen, että ne ovat suunnilleen 70 ja 60, tarkemmin kuitenkin 63 ja 56 päivää ennen pääsiäistä.).


title: Kirkkovuosi

text: Ortodoksisessa kirkossa kirkkovuosi alkaa 1. päivä syyskuuta ja se päättyy 31. päivä elokuuta. Kirkkovuoden aloittaminen tuosta ajankohdasta (1.9.) on peräisin muinaisesta Bysantin valtakunnasta.


title: Ansku

text: Ansku (aik. "Anskuu", ) on kylä entisen Pohjan kunnan alueella Raaseporin kaupungissa läntisellä Uudellamaalla. Kylässä sijaitseva vanha Antskogin ruukkialue on Suomen vanhimpia. Ruukkialue on kooltaan entisen Pohjan kunnan ruukkiyhteisöistä pienin.


title: Ansku

text: Turkulainen Jacob Wolle perusti alueelle rautaruukin noin vuonna 1630 Seljänalan järven rannalle jokisuuhun kolmen kosken ääreen. Paikalle rakennettiin mm. masuuni, kankivasarapaja ja valimo. Ruukissa valmistettiin rautaa ja kuparia vuoteen 1880 saakka.


title: Ansku

text: Turkulainen apteekkari John Jacob Julin (myöhemmin von Julin) osti vuonna 1822 Antskogin sekä Fiskarsin, Kosken ja Kärkelän ruukit. Vuonna 1839 hän sai luvan luvan perustaa Antskogiin verkatehtaan sekä vanutus- ja värjäyslaitoksen. Antskogin nykyiset punatiiliset tehdasrakennukset keskimmäisen putouksen äärellä liittyvät verkatehdaskauteen. Verkaa valmistettiin vuoteen 1959 saakka.


title: Ansku

text: Anskussa on sijainnut myös Mako Oy:n pumppu-, jauhe- ja vaahtosammutintehdas. Ylimpään koskeen rakennettiin vuonna 1824 Suomen ensimmäinen sulku. Sulkukanavapaikan lähellä on nyt uimaranta.


title: Ansku

text: Kehityshistoriaa: "Anteskogh" 1549, "Anskuu" 1919, "Ansku" 1976. Suomenkielinen nimi on laina ruotsinkielisestä nimestä "Antskog", joka paikallisella suomenruotsin murteella äännetään ""ansku"". Nimen alussa on Anders-nimen kansanomainen muoto "Ant" tai "Ante". Sana "skog" (metsä) on alueelle tyypillinen ja viittaa ruotsalaiseen uudiskylään.


title: Viaporin pommitus

text: Viaporin pommitus oli englantilais-ranskalaisen laivaston Krimin sodan aikana suorittama Viaporin linnoituksen (nyk. Suomenlinna) 46 tuntia kestänyt pommitus vuonna 1855. Pommituksen tarkoituksena oli tuhota linnoituksen laivastotarvikkeet.


title: Viaporin pommitus

text: Maanantaina 6. elokuuta 1855 Melkin, Pihlajasaaren ja Katajaluodon välille kaarevaksi muodostelmaksi kokoontui kymmenen linjalaivaa, seitsemän fregattia, kaksi korvettia, kuusitoista bombardia, kaksikymmentäviisi tykkivenettä, neljä uivaa patteria, kaksi jahtia, viisi kuljetuslaivaa ja priki noin 4½–5½ kilometrin päähän Suomenlinnasta, jota silloin kutsuttiin Sveaborgista muunnetulla nimellä "Viapori".


title: Viaporin pommitus

text: Suurin alus oli amiraali Dundasin HMS "Duke of Wellington".


title: Viaporin pommitus

text:
Torstaina 9. elokuuta laivoilta kuului Helsinkiin virrenveisuuta, jonka jälkeen noin kello 7 Britannian kuninkaallisen laivaston ja Ranskan laivaston alukset alkoivat ampua tykeillään kohti Viaporia.
Torstaina noin kello 12 räjähti pommikellari suurella paukkeella.
Ammuntaa kesti noin 46 tuntia.


title: Viaporin pommitus

text: Viaporin tykkien kantama ei riittänyt ulottumaan brittiläis-ranskalaiseen laivasto-osastoon. Osaston järeimmät alukset, linjalaivat, eivät ampuneet Viaporiin tulituksen aikana, koska nekin olivat tykinkantamaltaan Viaporin ulkopuolella. Toisaalta linjalaivoja ei haluttu ajaa lähemmäs Viaporia tulittamisen mahdollistamiseksi, koska Viaporista olisi voitu ampua linjalaivoja ja suuren syväyksen aluksina niiden pelättiin juuttuvan karilla lähempänä Viaporia. Toisen vuorokauden iltana ampuminen heikkeni, mutta sitä jatkui joissain muodoissaan 11. elokuuta 1855 kello 5:een saakka.


title: Viaporin pommitus

text: Pommituksesta tuli 55 kuolonuhria ja 204 haavoittunutta. Puurakennukset olivat palaneet ja jotkin kivirakennukset hajonneet. Itse muurit ja vallit olivat rikkoutuneet vain vähän.


title: Viaporin pommitus

text: Helsinkiläiset kokoontuivat katsomaan Viaporin pommitusta Ulrikaporin vuorelle (nykyisin Tähtitorninmäki), josta on olemassa taiteellisia kuvateoksiakin.


title: Viaporin pommitus

text: Vanhankaupungin seutuvilla satojen muuttokärryjen jono ajoi yöllä ulos kaupungista varmuuden vuoksi. Suuri joukko ihmisiä oli vetäytynyt Kaisaniemen puistoon suojaan huonekaluineen ja tavaroineen.


title: Viaporin pommitus

text: Nykyisen Maanpuolustuskorkeakoulun päärakennuksen ja auditorion välissä on pyramidin muotoinen muistomerkki, joka pystytettiin Viaporin pommituksen venäläisten sotilasuhrien muistoksi. Muistomerkissä on venäjäksi teksti: "63 matruusin ja sotamiehen, muistoksi, jotka saivat surmansa englantilais-ranskalaisen laivaston pommittaessa Sveaborgia 10.8.1855"..


title: Jonathan Swift

text:
Jonathan Swift (30. marraskuuta 1667 – 19. lokakuuta 1745) oli angloirlantilainen valistusajan kirjailija ja runoilija sekä anglikaanipappi. Hänet muistetaan kaikista parhaiten satiirisista allegorioistaan "Gulliverin matkat" (1726) ja "Tynnyritarina" (1704).
Swift tunnetaan lähinnä laajasta, noin 150 teosta käsittävästä proosatuotannostaan, mutta hän ehti myös kirjoittaa noin 280 runoa. Swift julkaisi useat teoksensa anonyyminä tai salanimen takaa.


title: Jonathan Swift

text: Hänen käyttämänsä teräväkielinen satiiri paheksutti monia aikalaisia, mutta myös myöhemminkin. Swift on leimattu katkeraksi ihmisvihaajaksi, joka ei nähnyt ihmiskunnassa mitään hyvää. Puolustajat taas ovat huomauttaneet, että kärkäs kieli oli pikemminkin Swiftin keino nähdä maailma parempana, kuin turhautuneisuutena todellisuuteen .


title: Jonathan Swift

text: Swift syntyi Dublinissa vuonna 1667. Hänen juristi-isänsä, nimeltään myös Jonathan Swift, kuoli seitsemän kuukautta ennen ainoan poikansa syntymää. Perheeseen kuului äiti Abigail Swift ja pikkuveljeään pari vuotta vanhempi Jane. Leskeksi jäänyt Abigaililla ei ollut varaa elättää perhettään, joten he joutuivat muuttamaan Jonathan Swiftin (vanhempi) Godwin-veljen hoteisiin. Ennen Jonathanin ensimmäistä syntymäpäivää hänen äitinsä muutti takaisin kotitaloonsa Leicesteriin ja jätti poikansa ulkopuolisen hoitajan kontolle. Hoitaja joutui muuttamaan Swiftin kanssa sairastuneen sukulaisensa luokse Whitehaveniin vuonna 1669, jossa he elivät kolme seuraavaa vuotta. Swift muisteli myöhemmin tuota aikaa lämmöllä ja mainitsi hoitajansa ansiosta oppineen jo 3-vuotiaana lukemaan ”minkä tahansa Raamatun kohdan”.


title: Jonathan Swift

text: Swiftin Godwin-setä otti pojan takaisin Dubliniin ja maksoi hänen opintonsa Kilkennyn alkeiskoulussa vuosina 1673–1682 sekä Dublinin Trinity Collegessa. Helmikuussa 1686 Swift sai kandidaatin tutkintonsa suoritettua rimaa hipoen ("speciali gratia"). Hän suoriutui parhaiten klassisissa kielissä, latinassa ja kreikassa, mutta muissa aineissa hänen tuloksensa jäivät vaatimattomammiksi. Asiakirjoista on myös selvinnyt, ettei Swift ollut mikään mallioppilas. Hän rikkoi toistuvasti koulun sääntöjä, kuten jättämällä työt tekemättä ja viihtymällä paremmin kaupungilla kuin koulunpenkillä. Hän aloitti maisterin tutkinnon Trinity Collegessa ennen muuttoaan mainion vallankumouksen sävyttämään Englantiin vuonna 1689. Tutkinto valmistui Oxfordin yliopiston Hart Hallista vuonna 1692. Englannissa ollessaan hän käväisi tapaamassa äitiään ja päätyi lopulta Moor Parkiin valtiomies Willian Templen avustajaksi.


title: Jonathan Swift

text: Moor Parkissa hänen tehtäviin kuului luotsata 8-vuotiasta Esther Johnsonia (”Stella”) hänen opinnoissaan. Swift ei ehtinyt palvella Templeä kuin puoli vuotta, kun ensimmäiset Ménièren taudin oireet alkoivat vaivata. Ménièren tauti on sisäkorvan tauti, joka aiheuttaa kovaa päänsärkyä, huimausta, pahoinvointia ja lopulta kuuroutumisen. Tautia ei tunnettu vielä Swiftin elinaikana ja Swift kuvitteli sen johtuvan liiallisesta hedelmien syönnistä. Swift meni lääkäriin vuonna 1690, missä häntä neuvottiin muuttamaan takaisin kotiseudulleen potemaan tautia ja Swift noudatti neuvoa. Pian Swift ymmärsi, ettei tästä ollut apua ja haki seuraavana vuonna uudelleen töitä Templeltä, tällä kertaa vakituista. Temple pestasi hänet ja lupasi auttaa häntä pääsemään papiksi anglikaanikirkkoon. Swift asui Moor Parkissa ja pääsi tutustumaan Templen sisäpiiriin.


title: Jonathan Swift

text: Moor Parkin aikoina Swift luki ahkerasti ja varhaisimmat hänen kirjoittamansa runot ovat peräisin tältä ajalta. Varhaisin runo on "Oodi kuninkaalle" ja varhaisin julkaistu runo on "Oodi Ateena-seuralle". Swift muutti Irlantiin saatuaan Templen lupauksen mukaisesti anglikaanikirkon diakonin paikan lokakuussa 1694 ja jo seuraavana vuonna hänet vihittiin papiksi. Swiftin unelmat latistuivat nopeasti kun hänet sijoitettiin vähäpätöiseen Kilroorin seurakuntaan, jonka kirkko oli jätetty korjaamatta ja entinen pappi oli laimin lyönyt seurakuntaa, että ihmiset olivat alkaneet kääntyä presbyteereiksi. Raastavan vuoden jälkeen Swift muutti kutsusta takaisin Templen luokse. Hän asettui Moor Parkiin toukokuussa 1696, jolloin on myös päivätty Jane Waringille lähetetty kosintakirje, ja alkoi kirjoittaa Templen muistelmia. Stellan ja Swiftin suhteesta on liikkunut runsaasti huhuja. Joidenkin mukaan he olisivat menneet vuonna 1716 naimisiin. Heidän suhteensa jäi kuitenkin platoniselle tasolla, mutta Stella oli joka tapauksessa Swiftin läheisin henkilö hänen kuolemaansa saakka.


title: Jonathan Swift

text: Swift pysyi Moor Parkissa elokuuhun vuonna 1699 asti. Temple oli kuollut puoli vuotta aiemmin tammikuussa. Tänä aikana Swift kirjoitti antiikin ja uuden ajan kirjallisuutta vertailevan satiirin "Kirjojen taistelu", joka julkaistiin 1704, sekä "Tynnyritarinaa". "Kirjojen taistelussa" näkyy kuinka Swift puolustaa Templen antiikki-myönteisyyttä Richard Bentleyn ja William Wottonin kritiikkiä vastaan. "Tynnyritarinan" kirkkoon kohdistuneen satiirimuotoisen kritiikin on sanottu loukanneen kuningatar Annaa ja kyseenalaistaneen Swiftin uskollisuuden kirkkoa kohtaan niin, että se esti Swiftin papiksi vihkimisen Englannissa.


title: Jonathan Swift

text:
Vuosisadan vaihteessa Swift oli Berkeleyn lordin hovikappalaisena ja Dublinin lähellä sijaitsevan Laracorin pappina. Vuonna 1702 hän sai suoritettua Dublinin Trinity Collegessa teologian tohtorin tutkinnon (). Vuosikymmenen lopulla Swift oli Lontoossa lobbaamassa ehdotusta, joka poistaisi irlantilaispapeilta papeilta perittävän veron (), josta heidän englantilaiset virkaveljet olivat jo saaneet vapautuksen. Irlantiin Swift palasi vuonna 1709.
Poliittisesti Swift oli ollut aina syntymästään asti lähellä whigejä, mutta vaihtoi vuoden 1710 lopulla sitten toryjen puolelle. Syynä loikkaukseen olivat ensinnäkin whigien myötämielinen suhtautuminen nonkonformistikirkkoihin, joita Swift ei voinut sietää. Lisäksi whig-puolue ei puoltanut hänen papiksi vihkimistään Englannissa. Toryen päästyä hallitukseen Swiftistä tuli puolueen äänitorvi ja hän alkoi kirjoittaa tory-myönteiseen "The Examiner" -lehteen satiirisia kirjoituksia whig-puolueesta. Hän julkaisi myös muutamia poliittisia pamfletteja, joista huomattavin on hänen entiselle puolueelleen naureskeleva "The Conduct of the Allies" (1711), jossa Swift komentaa Englantia solmimaan rauhan ja Ranskaa vetäytymään Espanjan perimyssodasta, johon whigit olivat englantilaiset sotkeneet. "The Conduct of the Allies" johti osaltaan myös Englannin asevoimien ylipäällikön John Churchillin erottamiseen. Aiemmin Swiftin anonyymit pamfletit olivat johtaneet suositun astrologi John Partridgen uran päättymiseen.


title: Jonathan Swift

text: Käydessään Irlannissa kesällä vuonna 1713 hänet nimitettiin palkkiona rauhan edistämisestä tuomiorovastiksi Pyhän Patrickin tuomiokirkkoon, missä virassa hän toimi koko loppuelämänsä. Swift palasi jo syksyllä Englantiin jatkamaan verolobbaustansa, tällä kertaa tuloksekkain seurauksin. Swift vetäytyi politiikasta pian, kun toryjen hallitus kaatui kuningatar Annan kuoleman jälkeen vuonna 1714. Vastentahtoisesti Swift palasi synnyinmaahansa ja St. Patrickin tuomiokirkkoon, mitä hän piti lähinnä maanpakona Englannista, jossa elivät hänen ystävänsä ja rakastettunsa Esther Vanhomrigh (Vanessa). Vanessa kuitenkin seurasi Swiftiä Dubliniin naimisiin pääsyn toivossa. Swiftin toinenkin rakastettu, Stella, eli myös Dublinissa, mikä laittoi Swiftin hankalaan valintatilanteeseen. Stella kuoli vuonna 1728 ja Swift säilytti hänen hiustupsuaan läpi elämänsä.


title: Jonathan Swift

text: Pienen alakuloisen jakson jälkeen Swift purki energiaansa riimeihin, joista muotoutui vaikuttavia runoja. Yhtenä näistä oli "Tohtori Swiftin kuolemasta", jossa Swift pohtii kyynisesti miten hänen ystävänsä suhtautuisivat hänen kuolemaansa. Tänä aikana hän sai julkaistuksi myös "Gulliverin matkat" (1726), "Drapier’s Letters", ja lisäksi kuparikolikkokiistaa käsitelleen "Verkakauppiaan kirjeet" (1723) ja "Vaatimattoman ehdotuksen" (1729). Kaksi viimeisintä ovat osa Swiftin 1720-luvulla kirjoittamia Irlannin pamfletteja, joissa Swift ennakkoluulottomasti tarttuu yhteiskunnallisiin asioihin ja Irlannin kohtuuttomaan riippuvuuteen Englannista huumorin ja katkeran ironian keinoin. Esimerkiksi esseessään "Vaatimaton ehdotus, joka estäisi Irlannin lapsia olemasta taakaksi vanhemmilleen tai maalleen" Swift ehdottaa, että Irlannin köyhien lapset tulisi myydä rikkaamman väestönosan ruoaksi. Swift ei ollut tosissaan vaan protestoi kirjoituksessaan Irlantia pitkään vaivannutta nälänhätää ja kylmän rationaalisesti ajattelevia päättäjiä vastaan.


title: Jonathan Swift

text: Swiftin poteman Ménièren taudin oireet pahenivat vuodesta 1738 alkaen. Häntä pyörrytti ja hän alkoi unohdella asioita ja tuntea ahdistusta. Oireet hankaloittivat Swiftin kirjoittamista ja työtä tuomiokirkossa. Lopulta Swiftin serkku Martha Whiteway otti hänen asiansa hoidettavakseen. Swiftin Whitewaylle vuonna 1740 lähettämä kirje kuvaa, kuinka hän tunsi olonsa sietämättömäksi ja aavisteli jäljellä olevien päivien olevan surkeita ja vähälukuisia. Vuonna 1742 St. Patrickin tuomiokirkon pastori Francis Wilson, jota on syytetty Swiftin pahoinpitelemisestä ja omaisuuden varastamisesta, arvioitutti Swiftin tilan erillisellä Mielisairauden komissiolla. He totesivat Swiftistä, että tämän ”muisti ja mieli ovat rappeutuneet” ja hän on ”kyvytön hoitamaan tehtäviään”. Swift jätti työnsä tuomiokirkossa samana vuonna.


title: Jonathan Swift

text: Swift kuoli vuonna 1745 ja hänet haudattiin omaan tuomiokirkkoonsa Stellan viereen. Jäljelle jääneen omaisuutensa Swift testamenttasi hyväntekeväisyydelle mielisairaiden parantolan rakennustöiden kulujen kattamiseksi.